Q & A : Φυσικό Αέριο - ETERON\nQ & A : Φυσικό Αέριο\nTags: ενέργεια ενεργειακή κρίση\nΤο κείμενο συντάχθηκε από τους Ηλία Παντελεάκο, Ναυπηγό Μηχανολόγο Μηχανικό, LNG Carrier Industry και Αλέκο Ζαχιώτη, Μηχανολόγο Μηχανικό, UK Atomic Energy Authority\nΠρόκειται για αέριο μίγμα υδρογονανθράκων, κυρίως μεθάνιο, σε συγκεντρώσεις μεγαλύτερες από 80%, μαζί με ίχνη ανόργανων ενώσεων (διοξείδιο του άνθρακα, άζωτο, νερό κ.α.). Όπως και το πετρέλαιο, το φυσικό αέριο εξορύσσεται από φυσικές κοιλότητες στο υπέδαφος, τόσο στη στεριά όσο και στον βυθό. Σε αντίθεση, ωστόσο, με το πετρέλαιο που αποτελείται από βαρύτερους υδρογονάνθρακες κι άρα συναντάται κυρίως σε υγρή μορφή, το φυσικό αέριο αποτελείται από ελαφρύτερους υδρογονάνθρακες κι έτσι παραμένει σε αέρια μορφή στο υπέδαφος. 1\nΌπως όλα τα μίγματα υδρογονανθράκων, το φυσικό αέριο παράγει διοξείδιο του άνθρακα CO2 κατά την καύση του, ωστόσο οι εκπομπές CO2 ανά ποσότητα τελικής ενέργειας (MW ηλεκτρικά ή MW θερμικά) είναι χαμηλότερες με καύση φυσικού αερίου, συγκριτικά με την καύση στερεού άνθρακα για ηλεκτροπαραγωγή ή πετρελαίου για θέρμανση. 2 Επιπλέον, η καύση φυσικού αερίου δε συνοδεύεται από εκπομπές θειούχων ενώσεων ή αιθάλης, όπως συμβαίνει με την καύση άνθρακα και πετρελαίου.\nΩστόσο, το μεθάνιο, κύριο συστατικό του φυσικού αερίου, είναι το ίδιο αέριο του θερμοκηπίου και μάλιστα πολύ ισχυρότερο από το διοξείδιο του άνθρακα (96 φορές σε βάθος 20ετίας και 32 φορές σε βάθος 100ετίας). 3\nΕπομένως, η χρήση του φυσικού αερίου παράγει σημαντική ποσότητα αερίων του θερμοκηπίου, τόσο κατά την κατανάλωσή (καύση) του, όσο και κατά την εξόρυξη, επεξεργασία και μεταφορά του. Συνολικά, οι εκπομπές μεθανίου από την εξόρυξη και μεταφορά υδρογονανθράκων αποτελούν το 18% των συνολικών εκπομπών αερίων του θερμοκηπίου για παραγωγή ενέργειας. 4\nΜέχρι και δύο δεκαετίες μετά το Β’ Παγκόσμιο Πόλεμο, η βασική χρήση του φυσικού αερίου ήταν ως καύσιμο αλλά και πρώτη ύλη για την παραγωγή λιπασμάτων. Πλέον, το φυσικό αέριο είναι ευρύτατα διαδεδομένο ως καύσιμο στην ηλεκτροπαραγωγή, τη βιομηχανία, την κτιριακή θέρμανση, ενώ εφαρμογές του στις μεταφορές παραμένουν σχετικά περιορισμένες.\n2. Γιατί το φυσικό αέριο είναι τόσο σημαντικό για την ΕΕ;\nΗ ανακάλυψη κοιτασμάτων υδρογονανθράκων στη Βόρεια Θάλασσα, στις δεκαετίες του 1960 και 1970, μετέτρεψε τη Νορβηγία, την Ολλανδία και το Ηνωμένο Βασίλειο σε μείζονες παραγωγούς πετρελαίου και αερίου και συνέβαλε στη ραγδαία αύξηση της χρήσης του φυσικού αερίου στην Ευρώπη. Μέσα σε μόλις δύο δεκαετίες (1965-1985), η κατανάλωση φυσικού αερίου στη (σημερινή) ΕΕ αυξήθηκε πάνω από 500%. 5\nΚατά την περίοδο αυτή, η χρήση του αερίου ως καύσιμο για ηλεκτροπαραγωγή θα είναι σχετικά μικρή. Η σταδιακή εγκατάλειψη της πυρηνικής ενέργειας (το πυρηνικό ατύχημα στη Fukushima το 2011 επιτάχυνε αυτήν την τάση), αλλά και η αναγνώριση της ανάγκης για στροφή σε μια οικονομία χαμηλών ρύπων, θα δημιουργήσουν νέο ενδιαφέρον για το φυσικό αέριο στις αρχές του 21ου αιώνα. Το φυσικό αέριο αναγορεύτηκε σε «καύσιμο μετάβασης», με στόχο τη σταδιακή εκτόπιση του (στερεού) άνθρακα, καθ’ όσο η συμμετοχή των Ανανεώσιμων Πηγών Ενέργειας (στο εξής ΑΠΕ) στο ενεργειακό μίγμα θα γινόταν ολοένα μεγαλύτερη. Παράλληλα, οι σταθμοί ηλεκτροπαραγωγής με φυσικό αέριο επιλέχθηκαν από ιδιώτες παραγωγούς (πέρα από τις ΑΠΕ) για την είσοδό τους στην αγορά ενέργειας, χάρη στο σχετικά χαμηλό κόστος και τη σύντομη διάρκεια κατασκευής, καθώς και στην υπέρτερη απόδοση και ευελιξία τους.\nΗ συμμετοχή του φυσικού αερίου στο μίγμα ηλεκτροπαραγωγής στην ΕΕ, από ένα ποσοστό της τάξης του 7% στις αρχές της δεκαετίας του 1990, ξεπέρασε το 20% στα τέλη της δεκαετίας του 2000. Έπειτα από μια πτώση κατά τη διάρκεια της κρίσης, η κατανάλωση επέστρεψε στα ίδια επίπεδα στο τέλος της περασμένης δεκαετίας. Παράλληλα, το ίδιο διάστημα, η συμμετοχή του αερίου στην οικιακή θέρμανση στην Ευρώπη, παρέμεινε λίγο πολύ σταθερή στο αρκετά υψηλό ποσοστό του 40%. 6 Συνολικά, το ένα τέταρτο της τελικής κατανάλωσης ενέργειας στην ΕΕ για το 2020 ήρθε από το φυσικό αέριο.\nΣτην Ελλάδα, η πρώτη διακρατική συμφωνία για την προμήθεια αερίου υπογράφηκε με τη Σοβιετική Ένωση το 1987 και η κατασκευή του πρώτου αγωγού μεταφοράς από τα ελληνοβουλγαρικά σύνορα ολοκληρώθηκε το 1996. Από μόλις 0.2% της τελικής κατανάλωσης ενέργειας το 1995, το φυσικό αέριο θα σκαρφαλώσει στο 21% το 2020. Σε ότι αφορά ειδικά την παραγωγή ρεύματος, η συνεισφορά του φυσικού αερίου θα αυξηθεί από περίπου 10% το 2000 (6TWh) σε 35% το 2021 (19TWh). Το ποσοστό αυτό αναμένεται να μεγαλώσει κι άλλο, δεδομένης της δέσμευσης για κλείσιμο των λιγνιτικών μονάδων της ΔΕΗ μέχρι το 2028, αλλά και της προγραμματισμένης εισόδου στο σύστημα τεσσάρων (ιδιωτικών) μονάδων φυσικού αερίου μέχρι το 2024.\n3. Τι είναι οι αγωγοί αερίου και γιατί έχουν τόσο μεγάλη σημασία;\nΤο φυσικό αέριο φτάνει στους καταναλωτές/ριες μέσω δικτύων μεταφοράς και διανομής, τα οποία απαρτίζονται από σωλήνες διαφορετικής διαμέτρου και πίεσης λειτουργίας (υψηλή/χαμηλή), μετρητικές διατάξεις και συστήματα ελέγχου. Πέρα από το εθνικό δίκτυο, οι αγωγοί αποτελούν και την πιο συνηθισμένη επιλογή για τη διακρατική μεταφορά του αερίου σε μεγάλες αποστάσεις, αν και η μεταφορά LNG (Υγροποιημένο φυσικό αέριο) κερδίζει συνεχώς έδαφος τα τελευταία χρόνια κι αναμένεται να ξεπεράσει τους αγωγούς σε συνολική διακινούμενη ποσότητα τα επόμενα χρόνια.\nΗ μεταφορά του αερίου με αγωγούς απαιτεί τη συμπίεσή του σε υψηλές πιέσεις κι έπειτα τη διοχέτευσή του σε σωλήνες μεγάλης διαμέτρου, συχνά τοποθετημένους υπόγεια (ή και υποθαλάσσια). Ενδιάμεσοι σταθμοί συμπίεσης λειτουργούν προκειμένου να αναπληρώνουν τις απώλειες πίεσης. Στα σημεία σύνδεσης ενός υπερεθνικού αγωγού με ένα εθνικό δίκτυο, υπάρχουν μετρητικοί σταθμοί, όπου η ποσότητα που διοχετεύεται στο εθνικό σύστημα μπορεί να προσδιοριστεί με υψηλή ακρίβεια, το ίδιο κι η σύσταση του αερίου. Από την τελευταία εξαρτάται το ενεργειακό περιεχόμενο (σε MWh) μιας ορισμένης ποσότητας αερίου.\nΤο μεγαλύτερο ποσοστό (περίπου τα ¾) του εισαγόμενου φυσικού αερίου στην ΕΕ έρχεται μέσω αγωγών, από τη Ρωσία, τη Νορβηγία, τη Βόρειο Αφρική και (πρόσφατα) το Αζερμπαϊτζάν. Το υπόλοιπο καλύπτεται από εισαγωγές υγροποιημένου φυσικού αερίου. Σε ότι αφορά το ρωσικό αέριο, διαχρονικά οι μεγαλύτερες ποσότητες διοχετεύονταν στην ΕΕ μέσω του συστήματος αγωγών που διασχίζει την Ουκρανία (Ukraine transit). Την τελευταία δεκαετία, η ποσότητα αυτή έχει μειωθεί σημαντικά, προς όφελος των αγωγών Nord Stream (Ρωσία-Γερμανία), Yamal (Ρωσία-Βαλτικές χώρες-Πολωνία) και δευτερευόντως του αγωγού Turkstream (Ρωσία – Τουρκία-Ελλάδα).\nΗ Ελλάδα διαθέτει τέσσερα σημεία εισόδου αερίου, τρία από αγωγούς (Σιδηρόκαστρο, Κήποι- και Νέα Μεσημβρία) και ένα από LNG (Αγία Τριάδα, Ρεβυθούσα). Σε αυτά αναμένεται να προστεθεί ένα ακόμα σημείο υποδοχής στην Κομοτηνή στα σύνορα με τη Βουλγαρία, από τον αγωγό IGB, κι άλλα δύο πλωτά σημεία υποδοχής LNG στην Αλεξανδρούπολη. Μια ακόμα πλωτή μονάδα υποδοχής στη Ρεβυθούσα βρίσκεται υπό συζήτηση.\n4. Τι είναι το υγροποιημένο φυσικό αέριο (LNG), τα LNG Terminals και τα FSRU;\nΟι αγωγοί αερίου είναι η επικρατέστερη λύση για τη μεταφορά στη στεριά ή ακόμα και υποθαλάσσια, για σχετικά περιορισμένα μήκη και βάθη (πχ. Μεσόγειος, Βόρεια Θάλασσα κλπ). Για πολύ μεγάλες αποστάσεις όπου μπορεί να μεσολαβούν ολόκληροι ωκεανοί, οι αγωγοί είναι ασύμφορη και τεχνικά σχεδόν αδύνατη λύση. Επιπλέον, οι αγωγοί είναι συνήθως έργα με ποικίλες γεωπολιτικές προεκτάσεις, ενώ παίρνουν αρκετά χρόνια να κατασκευαστούν και να τεθούν σε λειτουργία.\nΗ εναλλακτική είναι η μεταφορά του αερίου σε υγρή μορφή (Liquefied Natural Gas – LNG) μέσα σε δεξαμενόπλοια (LNG carriers). Κατά την υγροποίηση, ο όγκος του αερίου συρρικνώνεται κατά περίπου 600 φορές κι έτσι πολύ μεγαλύτερη ποσότητα του καυσίμου μπορεί να αποθηκευτεί σε δεδομένο χώρο. Προκειμένου να υγροποιηθεί, το φυσικό αέριο ψύχεται πρώτα στους -162oC κι έπειτα φορτώνεται στις ειδικά διαμορφωμένες δεξαμενές του πλοίου, όπου διατηρείται σε αυτή τη θερμοκρασία με χρήση ειδικής μόνωσης και σε πίεση λίγο υψηλότερη της ατμοσφαιρικής. Η (μικρή) ποσότητα LNG που αεριοποιείται κατά τη μεταφορά, χρησιμοποιείται ως καύσιμο για την πρόωση του πλοίου.\nΤις τελευταίες δεκαετίες έχει γίνει σημαντική πρόοδος στην τεχνολογία των LNG carriers, τόσο με τη χρήση εμβολοφόρων κινητήρων διπλού καυσίμου που προσφέρουν ανώτερη απόδοση, όσο και στη μόνωση των δεξαμενών. Ενδεικτικά ένα σύγχρονο LNG carrier έχει μήκος 300 μέτρα και μπορεί να παραδώσει περίπου έως 190.000 κ.μ. LNG (δηλαδή 115 εκατομμύρια κ.μ. αερίου), καταναλώνοντας περίπου το 1-2% αυτού στη διαδρομή, για ένα υπερατλαντικό ταξίδι ΗΠΑ-Ευρώπη. Στην Ελλάδα το 2020 καταναλώθηκαν περίπου 5.5 δισεκατομμύρια κ.μ. φυσικού αερίου. Εάν όλα αυτά ήταν LNG, θα απαιτούνταν περίπου 50 LNG Carriers για τη μεταφορά τους.\nΚατά τη διαδικασία εκφόρτωσης, τo LNG Terminal υποδέχεται, μέσω κρυογενικών σωλήνων, το υγροποιημένο φυσικό αέριο, το οποίο αποθηκεύεται σε κυλινδρικές δεξαμενές και στη συνέχεια μέσω μίας μονάδας επαναεριοποίησης (Regasification Unit), τροφοδοτείται στο δίκτυο. Συχνά τα LNG terminals χρησιμοποιούνται και για αποθήκευση του αερίου για λόγους επάρκειας του εθνικού συστήματος.\nΤα LNG Terminals, εκτός από σταθερές χερσαίες εγκαταστάσεις μπορούν να είναι και πλωτά. Αυτά ονομάζονται FSRU (Floating Storage Regasification Unit), τα οποία είναι είτε πλωτές εγκαταστάσεις ή LNG Carriers εξοπλισμένα με σύστημα επαναεριοποίησης (Regas). Τα βασικά πλεονεκτήματα ενός FSRU σε σχέση με μία σταθερή εγκατάσταση είναι το μικρότερο κόστος κατασκευής ($200-300 εκ.), ο μικρότερος χρόνος κατασκευής (2-3 έτη) και η δυνατότητα μετακίνησης της εγκατάστασης, εάν αυτό απαιτηθεί. 7\n5. Τι είναι το σχιστολιθικό αέριο;\nΣχιστολιθικό αέριο ονομάζεται το φυσικό αέριο που βρίσκεται «παγιδευμένο» μέσα σε λεπτόκοκκα ιζηματογενή πετρώματα που ονομάζονται σχιστόλιθοι. Οι σχιστόλιθοι έχουν πολύ χαμηλή διαπερατότητα κι η εξόρυξη του αερίου απαιτεί τη «διέγερση» του πετρώματος, δηλαδή τη διάνοιξη πόρων στην επιφάνειά του, ώστε το παγιδευμένο αέριο να διαφύγει. Η διαδικασία αυτή ονομάζεται «υδραυλική ρηγμάτωση» (hydraulic fracturing ή, εν συντομία, fracking) και περιλαμβάνει τη διοχέτευση μεγάλης ποσότητας νερού, υπό πίεση, μέσα σε κατακόρυφο ή οριζόντιο αγωγό. Το πεπιεσμένο νερό ασκεί δυνάμεις στην επιφάνεια του σχιστόλιθου, συντελώντας στη διάνοιξη πόρων απ’ όπου το αέριο μπορεί να διαφύγει, ενώ ειδικές χημικές ουσίες βοηθούν ώστε αυτοί οι πόροι να παραμένουν ανοιχτοί. Το φυσικό αέριο που «δραπετεύει» εισέρχεται στους αγωγούς συλλογής και μεταφέρεται στην επιφάνεια. 8\nΗ συγκεκριμένη μέθοδος ανήκει στις «μη συμβατικές» μεθόδους εξόρυξης και, παρόλο που είναι γνωστή εδώ και αρκετές δεκαετίες, παρέμενε στο περιθώριο, καθότι πιο ακριβή και τεχνικά απαιτητική. Η «επανάσταση» του σχιστολιθικού αερίου στις ΗΠΑ, από τις αρχές της δεκαετίας του 2010 (επί προεδρίας Obama), βασίστηκε στην ευρεία διάδοση της μεθόδου οριζόντιας εξόρυξης που έκανε εκμεταλλεύσιμα τα μεγάλα αποθέματα σχιστολιθικού αερίου της χώρας. Από το 2010 έως το 2020 η συνολική παραγωγή αερίου σχεδόν τετραπλασιάστηκε, ενώ αναμένεται να μεγαλώσει κατά 30% μέχρι το 2035 και 50% μέχρι το 2050 (έτος αναφοράς το 2020). Οι ΗΠΑ, με παραγωγή 9136 ΤWh το 2020, είναι μακράν ο μεγαλύτερος παραγωγός φυσικού αερίου στον κόσμο, αρκετά πάνω από χώρες όπως η Ρωσία (6385 TWh), το Ιράν (2508 ΤWh), το Κατάρ (1713 ΤWh) και η Νορβηγία (1115 ΤWh).\nΗ εξόρυξη του φυσικού αερίου από σχιστόλιθους είναι πολλαπλά προβληματική από περιβαλλοντική σκοπιά. Αφενός καταναλώνει πολύ μεγάλες ποσότητες νερού, ενώ είναι πολύ πιο ευεπίφορη σε ανεξέλεγκτες διαρροές αερίου στην ατμόσφαιρα (το μεθάνιο είναι πολύ ισχυρό αέριο του θερμοκηπίου), όσο και υδρογονανθράκων και άλλων επιβλαβών χημικών ουσιών στον υδροφόρο ορίζοντα, όπου μπορεί να δηλητηριάσουν το διαθέσιμο πόσιμο νερό σε μεγάλη έκταση. Ταυτόχρονα, παράγει μεγάλο όγκο τοξικών λυμάτων, τα οποία, αφού συλλέγονται στην επιφάνεια, συχνά καταλήγουν και πάλι στον υδροφόρο ορίζοντα, πολλαπλασιάζοντας τον περιβαλλοντικό αντίκτυπο του fracking.\nB. Guo and A. Ghalambor “Natural Gas Engineering Handbook”, Texas, 2005 [↩]\nΕνδεικτικά βλ. UNECE, “Life Cycle Assessment of Electricity Generation Options”, 2021 και τη μελέτη του Εργαστηρίου Ατμοκινητήρων και Λεβήτων του ΕΜΠ, «Δείκτες εκπομπών ανά τύπο καυσίμου & τεχνολογία θέρμανσης», Μάρτιος 2013 [↩]\nM. Maslin “Climate Change, A Very Short Introduction”, Oxford University Press, 2021 [↩]\nIPCC AR6 WGIII, “Climate Change 2022, Mitigation of Climate Change, Summary for Policymakers”, 2022 [↩]\nΌλα τα στοιχεία προέρχονται από το Our World In Data εκτός αν αναφέρεται διαφορετικά. [↩]\nN. Bertelsen and B. Vad Mathiesen, “EU-28 Residential Heat Supply and Consumption: Historical Development and Status”, Energies, 2020 [↩]\nS. Paltsev, “Economics and geopolitics of natural gas: Pipelines versus LNG”, IEEE Xplore, 2015 [↩]\nA. Bahadori, “Natural Gas Processing: Technology and Engineering Design”, Waltham, 2014 [↩]


Θεσσαλονίκη: Μεταφορά μοσχευμάτων από την Κύπρο με αεροσκάφος της Πολεμικής Αεροπορίας\nΕξειδικευμένο ιατρικό προσωπικό και μοσχεύματα μεταφέρθηκαν στη Θεσσαλονίκη από την Κύπρο με αεροσκάφος της Πολεμικής Αεροπορίας.\nΣυγκεκριμένα, αεροσκάφος Gulfstream V της Π.Α. τα παρέλαβε από τον διεθνή αερολιμένα Λάρνακας και τα μετέφερε στην 113 πτέρυγα Μάχης/αεροπορική βάση Μίκρας.\nΗ αερομεταφορά των μοσχευμάτων έγινε ύστερα από αίτημα του ΕΚΑΒ.\n"Μη μιλάτε": Η συμβουλή των ειδικών για να μην κολλήσετε κορωνοϊό στο ασανσέρ\n«Μην μιλάτε». Αυτή είναι η βασική οδηγία των ειδικών για…\nΚορωνοϊός: 43 νέα κρούσματα στην Ελλάδα- Τα 36 εισαγόμενα\nΆλλα 43 κρούσματα του φονικού ιού στη χώρα μας ανακοίνωσε…\nΣτους 193 οι νεκροί από κορωνοϊό στη χώρα μας – Κατέληξε 83χρονη στο "Σωτηρία"\nΣτους 193 ανέρχονται οι νεκροί από κορωνοϊό στην Ελλάδα. Σύμφωνα…\nΚαβάλα: Επιχειρηματίας θετικός στον κορωνοϊό\nΘετικός στον κορωνοϊό βρέθηκε ένας επιχειρηματίας από την Καβάλα, περίπου…\nΟι έφηβοι που προτιμούν να μένουν ξύπνιοι έως αργά το…\nΥποτιμημένος είναι πιθανότατα ο αριθμός των θανάτων που αποδίδονται σε…\nΛ. Μενδώνη για Σουζάνα Αντωνακάκη: Δίδαξε στις νέες γενιές αρχιτεκτόνων ήθος, ποιότητα και αισθητική


[ S M A R T C L I M A ]\n...έξυπνα συστήματα κλιματισμού.\nΕισαγωγή & Διάθεση\nΕισαγωγή και διάθεση του ηλεκτρονικού συστήματος διαχείρισης SUPERVISION όπου με τον κατάλληλο εξοπλισμό δύναται να αποθηκεύσει δεδομένα, να διαγνώσει alarms και να τροποποιήσει δεδομένα σύμφωνα με την απαίτηση του χρήστη.\n• Σχεδιασμένα σε μικρά μεγέθη με digital displays και δυνατότητα τοποθέτησης σε ηλεκτρικούς πίνακες.\n• Δύναται να επικοινωνούν έκαστος έως και με 30 devices!\n• Δύναται να επικοινωνούν με Ethernet ή WI-Fi με την βοήθεια ενός LAN ή ενός GPRS σήματος.\n• Δεν απαιτούνται MODBUS όπου το καθιστά ιδιαίτερα εύκολο στην χρήση.\n• O χρήστης μπορεί να λαμβάνει σε αληθινό χρόνο όλες τις πληροφορίες που έχει το SUPERVISION και να τις αποθηκεύει. Η δυνατότητα της χρήσης μπορεί να ποικίλει από χρήστη σε χρήστη. Δηλαδή ανάλογα της θέσης & δυνατότητας του χρήστη ο κάθε ένας από αυτούς μπορεί να λαμβάνει διαφορετικές ή όχι πληροφορίες με δυνατότητα ή όχι διαφοροποίησης των δεδομένων.\n• Τέλος δύναται οι απαιτούμενες πληροφορίες να αποθηκευτούν στο PC και με την βοήθεια του excel να έχουμε διάφορα reports και στατιστικά στοιχεία. [δείγματα εδώ ]\nΜελέτη συστημάτων κλιματισμού.(κεντρικών & ημικεντρικών συστημάτων κλιματισμού αερόψυκτων και υδρόψυκτων).\nΜελέτη και επιλογή μηχανημάτων κλιματισμού μέσα από την Παγκόσμια Τεχνική Βιβλιοθήκη. Η σωστή επιλογή των Air Handlers, των air to air water chillers, των air to water chillers, των air to air heat pumps για επαγγελματική χρήση είναι η δέσμευση μας προς όλους τους συνεργάτες μας.\nΜελέτη και επιλογή των κατάλληλων παρελκόμενων μηχανημάτων, εξαρτημάτων και υλικών για την τροποποίηση παλαιών κεντρικών συστημάτων κλιματισμού με στόχο την εξοικονόμηση ενέργειας.\nΜελέτη και επιλογή μηχανημάτων ύγρανσης & Αφύγρανσης.\nΜελέτη και σχεδιασμό για την κατασκευή συστημάτων αυτοματισμού.\nΝΕΟΙ ΚΑΝΟΝΙΣΜΟΙ & ΔΙΑΤΑΞΕΙΣ ΚΛΙΜΑΤΙΣΤΙΚΩΝ\nΤοίχου [δείγματα εδώ ],\nΔαπέδου [δείγματα εδώ ],\nΔαπέδου/οροφής [δείγματα εδώ ],\nΚασέτας ψευδοροφής [δείγματα εδώ ],\nΚαναλάτα [δείγματα εδώ ],\nΝτουλάπες [δείγματα εδώ ],\nVRV [δείγματα εδώ ],\nΑντλίες θερμότητας - Carrier monoblock [δείγματα εδώ ],\nΑντλίες θερμότητας - Carrier split type [δείγματα εδώ ],\nΑντλίες θερμότητας - Toshiba split type [δείγματα εδώ ],\nChillers [δείγματα εδώ ].\nΠαρέχουμε εγγύηση για την διασφάλιση καλής & εύρυθμης λειτουργίας οποιουδήποτε συστήματος σχεδιάσουμε! Μαζί με όλους εσάς τους επαγγελματίες προχωρούμε έξυπνα σε μία νέα διάσταση αντιμετώπισης οποιασδήποτε μελέτης & κατασκευής συστημάτων, με γνώμονα την ποιότητα, την συνέπεια και την αξιοπιστία του συστήματος με χαμηλό κόστος.\nΠρόθυμοι για κάθε πληροφορία ή διευκρίνιση.\nSMART ΤΕΧΝΙΚΗ ΕΠΕ


Stranger Things: Θεωρία ανατρέπει την πιο σκληρή σκηνή της 3ης σεζόν\n#Tags: Stranger Things | θεωρία | Τζιμ Χόπερ\n07/07/19 • 16:20 | UPD 07/07/19 • 16:20\nΜε έναν τρόπο που αποδεικνύει τη δυναμική του Stranger Things, κυκλοφόρησε την Πέμπτη στο Netflix η 3η σεζόν και σόκαρε πολλούς με το φινάλε.\nΔεν είχαμε χορτάσει από πόνο όλο αυτό το διάστημα του 2019 με το Avengers Endgame και το Game of Thrones. Έπρεπε να μπει στο κόλπο και το Netflix με το Stranger Things. Ήθελε να απαντήσει ανάλογα και να προκαλέσει τον ίδιο διαδικτυακό και όχι μόνο ντόρο. Η τρίτη σεζόν που κυκλοφόρησε την Πέμπτη άφησε μεγάλες συγκινήσεις για το τέλος.\nΘα μπορούσε κάποιος να πει ότι με τον τρόπο που εξελίχθηκε στα 8 επεισόδια, ήταν ένα swan song, ένας τρόπος για να ολοκληρώσει την πορεία της στη δόξα της σύγχρονης pop culture. Μέχρι που εμφανίστηκε αυτή η σκηνή στα ακροτελεύτια δευτερόλεπτα του φινάλε και αναζωπύρωσε την ελπίδα.\nΑπό δω και πέρα ακολουθούν SPOILERS, γι΄αυτό αν δεν έχεις δει την 3η σεζόν, καλό είναι να προστατευτείς κλείνοντας το tab.\nΣτο 8ο επεισόδιο φτάνουμε στη μεγάλη αναμέτρηση. Όλοι οι πρωταγωνιστές του Stranger Things ενώνουν τις δυνάμεις τους για να αντιμετωπίσουν τον Mind Flayer, το τέρας της άλλης διάστασης που οι Ρώσοι επανέφεραν και πάλι στην δική τους πραγματικότητα.\nΜάικ, Λούκας, Γουίλ, Τζόναθαν, Νάνσι, Μαξίν και φυσικά η Eleven έχουν μείνει στο mall εγκλωβισμένοι από τον Μπίλι που το τέρας εισέβαλε μέσα του και τον άλλαξε. Ο Ντάστιν με την Έρικα, τον Στιβ και τη Ρόμπιν έχουν πάει στον μεγάλο μεταδότη που έφτιαξε ο Ντάστιν για να συνεννοείται με walkie talkie ακόμα και με άτομα σε άλλες πολιτείες. Κυρίως την κοπέλα του τη Σούζι που γνώρισε στην κατασκήνωση και ζει στη Γιούτα.\nΟ Χόπερ με την Τζόις έχουν πάει στα έγκατα των εγκαταστάσεων της ρώσικης κατασκοπίας με σκοπό να κλείσουν την πύλη που βγήκε το τέρας και να την καταστρέψουν μια για πάντα. Εκεί όμως τα πράγματα δεν πάνε κατ΄ευχήν. Ο Χόπερ εγκλωβίζεται στο χώρο της ακτινοβολίας με αποτέλεσμα να πεθάνει όταν η Τζόις αναγκάζεται να γυρίσει τους διακόπτες, αφού το τέρας ήταν έτοιμο να κατασπαράξει την Eleven.\nΟ ήρωας του Χόκινς είναι νεκρός. Ο καιρός περνάει και η Τζόις μετακομίζει με τον Γουίλ, τον Τζόναθαν και την Eleven που έχει μένει πια μαζί τους μετά το θάνατο του Χόπερ. Οι ήρωες αποχαιρετιούνται μεταξύ τους, αποχωρίζονται τους έρωτες και τους δεσμούς φιλίας τους και το δάκρυ πέφτει κορόμηλο για τον θεατή του Stranger Things.\nΚάπου εδώ έρχεται η σκηνή που γεννά μια ανατρεπτική θεωρία για ό,τι προηγήθηκε στην τρίτη σεζόν του Stranger Things. Κάπου στη Ρωσία, σε μια υπόγεια εγκατάσταση, υπάρχει ακόμα ζωντανό ένα Demodog, απ΄αυτά που είδαμε στη δεύτερη σεζόν και σκότωσαν τον Μπομπ.\nΤο σκυλί αυτό τρέφεται με ανθρώπους. Κάποιοι φύλακες πάνε να φέρουν το γεύμα του και βρίσκονται μπροστά σε δύο πόρτες. Επιλέγουν αυτή με τον Ρώσο κι όχι αυτή με τον Αμερικάνο. Ποιος είναι αυτός ο Αμερικάνος; Για πολλούς αυτός ο Αμερικάνος είναι ο Χόπερ. Κάτι που θα είναι πολύ δύσκολο να στηριχθεί σεναριακά για την ενδεχόμενη 4η σεζόν, αλλά όχι κι απίθανο.\nΣτη σκηνή του θανάτου του Χόπερ δεν βλέπουμε κάποιο υπόλειμμα από το κατεστραμμένο το σώμα. Κάτι που γίνεται με τους άλλους που πέθαναν από την ακτινοβολία. Μάλιστα, αν προσέξει κανείς, δεν φαίνεται καν στο πλάνο όταν η Τζόις γυρνά τα κλειδιά. Η θεωρία λοιπόν λέει ότι βρήκε τρόπο να βγει από το δωμάτιο. Κι όπως βγήκε, έπεσε πάνω σε Ρώσους που έρχονταν να τους σταματήσουν και τον πήραν αιχμάλωτο.\nΜοιάζει αρκετά τραβηγμένη αυτή η θεωρία. Αλλά η αλήθεια είναι πως αν υπάρξει 4η σεζόν, δε θα μπορεί να σταθεί χωρίς την παρουσία του Χόπερ. Θα έχει χαθεί μεγάλο κομμάτι του δεσμού του Stranger Things με τον θεατή.\nΚολάζει η Τούνη: Με εσώρουχα μπροστά στον καθρέφτη της [εικόνες]\nΣυναγερμός στην αστυνομία για απόδραση κρατούμενου από περιπολικό στο Δαφνί


21/04/2017 22/04/2017 Μάριος Ματσάνκος\t0 Comments ΑΕΚ, Ματσανκος\n«Οι εποχές Μάτσα – Καζαντζίδη τελείωσαν», έλεγε ο συγχωρεμένος Μάκης Ψωμιάδης σε μία από τις μυθικές του ατάκες όταν μιλούσε για τα διοικητικά της ΑΕΚ. Μία φράση που ταιριάζει πλέον στον απόλυτο βαθμό στον Ολυμπιακό. Αυτά που ξέρατε να τα ξεχάσετε. Το ψάρι πλέον ψήνεται και από τις δυο μεριές, σας αρέσει, δεν σας αρέσει. Και απ’ ότι φάνηκε δεν σας αρέσει καθόλου. Μετά τον πρώτο ημιτελικό του Κυπέλλου βγάλατε γλώσσα, αρχίσατε το κλάμα για δήθεν σπρώξιμο της ΑΕΚ από μία διαιτησία που έπαιξε 50-50 και δεν ήταν χεσμένη (όπως έλεγε κάποτε ο Ζήκος) και σκαρφιστήκατε επεισόδια για να μειώσετε την τεράστια νίκη της ΑΕΚ στο μισοάδειο «Γ. Καραϊσκάκης» (μετά βία 20.000 κόσμος). Και γράφω σκαρφιστήκατε διότι αν δεν αποδείξετε είτε με βίντεο είτε με φωτογραφίες τι ακριβώς έγινε στα αποδυτήρια, τότε δεν πιστεύω ούτε εγώ αλλά και πολλά ακόμα εκατομμύρια φίλαθλοι ότι έγιναν όλα αυτά που λέτε.\nΗ ουσία του πράγματος είναι άλλη. Και ξέρετε ποια είναι. Ο Δημήτρης Μελισσανίδης πήρε τα ηνία και τώρα κάνει επίδειξη ισχύος. Δεν έγινε Χαλίφης στη θέση του Χαλίφη όπως θέλει να πιστεύει ο Ιβάν Σαββίδης, αλλά δείχνει πως από τη δήθεν συμμαχία που γράφαμε από την αρχή εδώ στο aek24hours.gr ότι υπάρχει, ξέρει να παίζει μπάλα και μόνος του. Δεν χρειάζεται κανένας Μελισσανίδης τη χείρα βοηθείας του Σαββίδη ή του Αλαφούζου ή του Μαρινάκη. Τα πράγματα είναι απλά. Όπως γνωρίζω εδώ και πάρα πολύ καιρό από έγκυρη πηγή, εκλογές στην ΕΠΟ δεν πρόκειται να γίνουν. Για δύο κυρίως λόγους. Πρώτον διότι όπως είναι τώρα η κατάσταση βολεύει τον Μελισσανίδη. Δεύτερον διότι έχει τον δικό του άνθρωπο στα πράγματα. Όχι δεν είναι ο Βαγγέλης Γραμμένος αλλά ο Αλέξης Δέδες. Γι’ αυτό τσαντίστηκε ο Ιβάν από τη Θεσσαλονίκη με τον Μελισσανίδη και έσπασαν τα τσανάκια τους. Διότι ο Γραμμένος είναι ο άνθρωπος του Σαββίδη (το είπε ξεκάθαρα σε δήλωσή του και δεν άνοιξε μύτη) και ο Μελισσανίδης μέσω του Δέδε του χάλασε τη δουλειά όταν βγήκε το δημοσίευμα περί έκπτωτου Γραμμένου. Αλαφούζος και Μαρινάκης δεν έχουν την δύναμη να τους κοντράρουν. Τώρα που ο πρώτος έφυγε από την προεδρία της ΠΑΕ Παναθηναϊκός και ο δεύτερος ετοιμάζει βαλίτσες για Αγγλία, βλέπω μια διαφορετική νότα στο ποδόσφαιρο. Δεν λέω για σπρώξιμο της ΑΕΚ από τη διαιτησία. Λέω πως ο Μελισσανίδης είναι ένας άνθρωπος που δεν θέλει να αδικείται η ομάδα του. Τον νοιάζει το 50-50 και ας χάσει…\nΌσον αφορά το καθαρά αγωνιστικό κομμάτι; Η ΑΕΚ κέρδισε το πρώτο ημίχρονο στο «Γ. Καραϊσκάκης» και καλείται να δείξει σοβαρότητα για να πάρει και το δεύτερο ημίχρονο στο ΟΑΚΑ. Δεν χρειάζεται να υποτιμηθεί ο Ολυμπιακός. Χρειάζεται προσοχή. Δεν πρέπει να του πιάσεις το χέρι και να τον τραβήξεις από τη λάσπη στην οποία βρίσκεται τη φετινή σεζόν. Πρέπει να του ρίξεις 4 γκολ με μπαλάρα, αλλά πάντοτε με συγκέντρωση και υπομονή. Ο λαός της ΑΕΚάρας θα βοηθήσει σε αυτό. Το δεύτερο ημίχρονο στο Φάληρο και η ώθηση από τον κόσμο στο δεύτερο ημίχρονο στο ΟΑΚΑ στην αναμέτρηση με τον Παναθηναϊκό (παρά την ήττα) είναι ο καθρέφτης. Μείνετε συντονισμένοι…\n← Τη Δευτέρα στο ΥΠΟΜΕΔΙ για την υψομετρική μελέτη\nΚαλό ταξίδι ΑΕΚτζή Στάθη Ψάλτη →\n23/06/2019 Κώστας Μαρούντας 0


Πώς να διορθώσετε τον εκτυπωτή αντιμετώπισε πρόβλημα διαμόρφωσης στα Windows 10 - grtechpc.org\nΠώς να διορθώσετε τον εκτυπωτή αντιμετώπισε πρόβλημα διαμόρφωσης στα Windows 10\nΟι εκτυπωτές είναι συνήθως συσκευές plug & play. Πριν από χρόνια, κάθε εκτυπωτής είχε το δικό του δίσκο εγκατάστασης με προγράμματα οδήγησης που προορίζονταν για ένα συγκεκριμένο μοντέλο ή μια σειρά εκτυπωτών. Έκτοτε, έχουν αναπτυχθεί γενικά προγράμματα οδήγησης για εκτυπωτές που επιτρέπουν στις περισσότερες συσκευές να λειτουργούν με τα προγράμματα οδήγησης που εγκαθιστούν τα Windows 10.\nΟ εκτυπωτής Fix αντιμετώπισε πρόβλημα διαμόρφωσης\n1. Εκτελέστε το πρόγραμμα αντιμετώπισης προβλημάτων εκτυπωτή\n2. Ενημερώστε τα προγράμματα οδήγησης εκτυπωτή\n3. Εγκαταστήστε το αποκλειστικό λογισμικό εκτυπωτή\n4. Επανεκκινήστε την υπηρεσία Print Spooler\n5. Μοιραστείτε τον εκτυπωτή\nΟι εκτυπωτές δεν χρειάζονται πλέον εκτεταμένες ρυθμίσεις. Ο χρήστης πρέπει να διασφαλίσει ότι δεν υπάρχουν προβλήματα υλικού με τον εκτυπωτή, π.χ., έχει τοποθετηθεί χαρτί, δεν είναι ανοιχτές οι πόρτες, δεν έχει μπλοκάρει χαρτί κ.λπ., αλλά το λογισμικό κανονικά ρυθμίζεται από τα Windows 10 και την εφαρμογή που χρησιμοποιείται για εκτύπωση .\nΕάν προσπαθείτε να εκτυπώσετε κάτι και δείτε το σφάλμα “ο εκτυπωτής αντιμετώπισε πρόβλημα διαμόρφωσης”, βεβαιωθείτε ότι:\nΠώς να ενεργοποιήσετε την προστασία από παραβίαση για την ασφάλεια των Windows στα Windows 10\nΔεν έχει κολλήσει χαρτί στον εκτυπωτή\nΈχετε ενεργοποιήσει τον εκτυπωτή τουλάχιστον μία φορά\nΤο καλώδιο που συνδέει τον εκτυπωτή δεν έχει καταστραφεί\nΔοκιμάστε να χρησιμοποιήσετε διαφορετική θύρα στον υπολογιστή σας για να συνδέσετε τον εκτυπωτή\nΑποσυνδέστε άλλες περιφερειακές συσκευές και, στη συνέχεια, δοκιμάστε να εκτυπώσετε\nΔοκιμάστε να εκτυπώσετε από διαφορετικές εφαρμογές\nΔοκιμάστε τις παρακάτω επιδιορθώσεις για να επιλύσετε το σφάλμα.\nΤα Windows 10 διαθέτουν ένα ενσωματωμένο πρόγραμμα αντιμετώπισης προβλημάτων για εκτυπωτές και είναι ένα από τα πρώτα εργαλεία που πρέπει να χρησιμοποιήσετε για να επιλύσετε προβλήματα ρύθμισης παραμέτρων με έναν εκτυπωτή.\nΠρος για ενημέρωση και ασφάλεια.\nΕκτελέστε το πρόγραμμα αντιμετώπισης προβλημάτων εκτυπωτή.\nΤα Windows 10 εγκαθιστούν αυτόματα προγράμματα οδήγησης για τον εκτυπωτή, αλλά δεν τα ενημερώνουν συχνά. Ελέγξτε για ενημερώσεις και εγκαταστήστε αυτές που είναι διαθέσιμες.\n10 Υπέροχα Rainmeter Skins για Windows 10\nΑναπτύξτε την ουρά εκτύπωσης.\nΚάντε δεξί κλικ στον εκτυπωτή και επιλέξτε Ενημέρωση προγράμματος οδήγησης.\nΟι εκτυπωτές συνήθως λειτουργούν με γενικά προγράμματα οδήγησης, αλλά πολλοί εξακολουθούν να διαθέτουν ιδιόκτητο λογισμικό εκτυπωτών. Ελέγξτε εάν υπάρχει διαθέσιμο για το μοντέλο εκτυπωτή που χρησιμοποιείτε και εγκαταστήστε το.\nΤο Print Spooler είναι μια βασική υπηρεσία που εκτελείται όταν εκτυπώνετε κάτι. Αυτή η υπηρεσία μπορεί συχνά να αντιμετωπίσει προβλήματα για τα πιο απλά πράγματα, π.χ., εάν είχατε εμπλοκή χαρτιού και το καθαρίσατε, η υπηρεσία ουρά δεν θα εκτελεστεί σωστά και θα σας επιτρέψει να εκτυπώσετε εκτός εάν την επανεκκινήσετε.\nΚάντε δεξί κλικ στην υπηρεσία Print Spooler και επιλέξτε Properties.\nΑνοίξτε την Εξερεύνηση αρχείων και επικολλήστε αυτό το %WINDIR%system32spoolprinters στη γραμμή τοποθεσίας. Πατήστε Enter.\nΔιαγράψτε τα πάντα στο φάκελο Printer (μπορεί να χρειαστείτε δικαιώματα διαχειριστή για αυτό).\nΕπιστρέψτε στην εφαρμογή Υπηρεσίες και κάντε δεξί κλικ στο Print Spooler.\nΔοκιμάστε να εκτυπώσετε.\nΤρόπος διόρθωσης του σφάλματος εγκατάστασης "Ένα άλλο πρόγραμμα που εγκαθίσταται" στα Windows 10\nΑυτή είναι μια περίεργη επιδιόρθωση, αλλά λειτουργεί για πολλούς χρήστες, ειδικά αυτούς που χρησιμοποιούν εκτυπωτή δικτύου.\nΜεταβείτε στην ενότητα Υλικό και ήχος.\nΚάντε δεξί κλικ στον εκτυπωτή και επιλέξτε Ιδιότητες από το μενού περιβάλλοντος.\nΜεταβείτε στην καρτέλα Κοινή χρήση.\nΚάντε κλικ στην επιλογή Κοινή χρήση αυτού του εκτυπωτή.\nΕφαρμόστε την αλλαγή και δοκιμάστε να εκτυπώσετε.\nΗ εγκατάσταση και η εκτύπωση από επιτραπέζιο εκτυπωτή έχει γίνει πολύ πιο εύκολη με τα χρόνια. Τα προβλήματα με τους εκτυπωτές συνήθως σχετίζονται με το υλικό, αλλά τα προβλήματα ρύθμισης παραμέτρων θα εμφανίζονται κάθε τόσο. Αυτό θα βοηθήσει στη διόρθωσή τους.\nPrev post Πώς να αλλάξετε και να προσαρμόσετε ένα θέμα στα Windows 11\nNext post Πώς να μετακινήσετε το μενού Έναρξη στα Windows 11 προς τα αριστερά


Ξανά στους δρόμους του Ηρακλείου τα Mini Bus - Ηράκλειο - Νέα Κρήτη\nΤώρα διαβάζετε: Ξανά στους δρόμους του Ηρακλείου τα Mini Bus\nΤα δρομολόγια θα ξεκινήσουν από την Δευτέρα 26 Οκτωβρίου\nΝέα σύμβαση παροχής υπηρεσιών συγκοινωνιακού έργου μεταξύ του Δήμου Ηρακλείου και της «ΚΤΕΛ Αστικών Γραμμών Ηρακλείου Α.Ε.» υπέγραψε την Παρασκευή 23 Οκτωβρίου ο Δήμαρχος Ηρακλείου Βασίλης Λαμπρινός με τον πρόεδρο του Αστικού ΚΤΕΛ Καλλέργο Βουλγαράκη, παρουσία του Αντιδημάρχου Τεχνικών Έργων Γιάννη Αναστασάκη. Ουσιαστικά, η υπογραφή της σύμβασης σηματοδοτεί την επανέναρξη της λειτουργίας των δυο γραμμών, της μπλε και της κόκκινης, που εξυπηρετούσαν χιλιάδες κατοίκους και επισκέπτες της πόλης καθημερινά.\nΟ Δήμαρχος Ηρακλείου Βασίλης Λαμπρινός δήλωσε σχετικά: «Σχεδιάζουμε την έναρξη και μιας τρίτης γραμμής σε σύντομο χρονικό διάστημα, η οποία θα εξυπηρετεί κυρίως τα νότια προάστια με αφετηρία τον χώρο κοντά στην γέφυρα της Εθνικής Οδού, επί της Λεωφόρο Κνωσσού. Σε αυτήν λεγόμενη (πράσινη γραμμή) θα ενταχθούν και τα δυο ηλεκτροκίνητα λεωφορεία που έχουμε αποκτήσει. Με τον τρόπο αυτό, προχωράμε στον σχεδιασμό μας για ένα κέντρο χωρίς Ι.Χ».


Tι δήλώνει ο Διαμαντάκος για το "διαζύγιο" με τον ΑΟ Αγρινίου - AgrinioNews\nTι δήλώνει ο Διαμαντάκος για το “διαζύγιο” με τον ΑΟ Αγρινίου\n6 Ιουνίου 2014, 2:07 μμ\nΟ Γιάννης Διαμαντάκος αποτελεί παρελθόν για την ομάδα του Α.Ο.Αγρινίου μετά από 3 χρόνια επιτυχημένης παρουσίας. Ο ίδιος έκανε αποκλειστικά στο www.basket247.gr την αποχαιρετιστήρια δήλωση του.\nΓιάννης Διαμαντάκος: Μετά από συζητήσεις με το Δ.Σ. της ομάδας του Α.Ο.Α καταλήξαμε ότι για τον σύλλογο θα είναι καλό να μην συνεργαστούμε την επόμενη χρονιά. Προς αποφυγή παρεξηγήσεων θα ήθελα να υπογραμμίσω ότι οι συζητήσεις γίνανε σε πολύ καλό κλίμα και με γνώμονα πάντα το συμφέρον του συλλόγου.\nΑυτά τα 3 χρόνια που ηγήθηκα του Α.Ο.Αγρινίου καταφέραμε μαζί με την διοίκηση και τους αθλητές που συνεργαστήκαμε να πετύχουμε πρωτόγνωρα πράγματα για το μπάσκετ της περιοχής. Καταφέραμε από την Α ΕΣΚΑΒΔΕ να ανεβούμε αήττητοι και με την καθολική αναγνώριση των αντιπάλων, και να φέρουμε τον Α.Ο.Α για πρώτη φορά σε Εθνικές κατηγορίες μετά από 20 χρόνια. Επίσης καταφέραμε την πρώτη μας χρονιά στην Γ Εθνική όχι μόνο να παραμείνουμε στην κατηγορία που ήταν η πρώτη φορά που συνέβη από Αγρινιώτικη ομάδα αλλά να πλασαριστούμε και στην τιμητική 4η θέση. Την 2η χρονιά στην Γ Εθνική καταφέραμε να παραμείνουμε στην κατηγορία που ήταν ο βασικός μας στόχος και να είμαστε πλέον μια υπολογίσιμη δύναμη του μπασκετικού χάρτη.\nΠροφανώς όλα αυτά είναι επιτεύγματα που αφήνουν το στίγμα τους στον κόσμο και σε όσους ασχολούνται με το μπάσκετ στην περιοχή, αφετέρου όμως πιστεύω ακράδαντα πως θα αποτελέσουν τον φάρο και το έναυσμα για ακόμα μεγαλύτερες επιτυχίες του Α.Ο.Α στις Εθνικές κατηγορίες αλλά και κατ’επέκταση του Αγρινιώτικου μπάσκετ.\nΌχι μόνο εύχομαι αλλά είμαι και πεπεισμένος πως την νέα αγωνιστική περίοδο η διοίκηση με την νέα τεχνική ηγεσία θα κάνουν τα πάντα προκειμένου η χρονιά στο τέλος να θεωρηθεί επιτυχημένη.\nΘα ήθελα να ευχαριστήσω κυρίως τους Αγρινιώτες αθλητές με τους οποίους συνεργάστηκα και ήταν αυτοί που πάντα στα δύσκολα έβγαιναν μπροστά. Θα ήθελα να ευχαριστήσω όλα τα μέλη του Δ.Σ. που ήταν παρόντα κατά την διάρκεια της 3ετίας. Και με χρονική σειρά με τους οποίους τους γνώρισα θα ήθελα να ευχαριστήσω θερμά τους κ.κ. Φιλιππιάδη,Κόκκιο,Γερμανό για την συνεργασία και την στήριξη αλλά και την τεράστια συνεισφορά στο Αγρινιώτικο μπάσκετ.\nΟφείλω ένα μεγάλο ευχαριστώ επίσης στην απερχόμενη διοίκηση και κυρίως στους κ.κ. Σαπλαούρα,Τσιαμάκη, Σερέτη, και βεβαίως σε όλους τους συνεργάτες μου που πορευτήκαμε μαζί τα 3 αυτά χρόνια.\nΘα ήθελα να πω ένα μεγάλο ευχαριστώ στον πρόεδρο της ΕΣΚΑΒΔΕ κύριο Κώστα Νικάκη για την βοήθεια που παρείχε σε μένα και την ομάδα χωρίς να υπερβαίνει φυσικά τους κανόνες λειτουργίας της θεσμικής του θέσης. Αλλά πιο πολύ θα ήθελα να τον ευχαριστήσω γιατί χάρη και στην πλούσια εμπειρία που διαθέτει ,όλες οι συζητήσεις μαζί του είχαν πλούσιο περιεχόμενο και αποτέλεσαν για μένα εφαλτήριο συνεχής σκέψης και προβληματισμού πάνω στο μπασκετικό γίγνεσθαι.\nΘα ήθελα επίσης να αποχαιρετήσω όλους τους φίλους και γνωστούς που συναναστραφήκαμε σε αυτά τα 3 χρόνια στο Αγρίνιο, τον κόσμο που στήριξε αυτά τα 3 χρόνια λέγοντας του ένα μεγάλο ευχαριστώ για τις στιγμές που ζήσαμε. Προς το παρόν αντίο και εις το επανιδείν.\nΠροηγούμενο: Πρόστιμα για το παραεμπόριο στο Αγρίνιο\nΕπόμενο: Σε αναμονή της απάντησης Ράφαελ, στάντ – μπάι ο Σηφάκης


Το έξυπνο κόλπο για να μη μαυρίζει το γουακαμόλε - Ειδήσεις που πρέπει να ξέρεις\nΤο γουακαμόλε είναι ένα εύκολο, γρήγορο και ιδιαιτέρως θρεπτικό σνακ που αγαπούν οι λάτρεις της υγιεινής διατροφής. Με βασικό υλικό το αβοκάντο, δεν χρειάζεται μαγείρεμα και μπορεί να συνδυαστεί με διάφορες γεύσεις για ένα πεντανόστιμο αποτέλεσμα. Γρήγορα όμως αυτό το πεντανόστιμο μείγμα χάνει το όμορφο πράσινο χρώμα του και μαυρίζει.\nΓιατί συμβαίνει αυτό; Ένα ένζυμο που εμπεριέχεται στο αβοκάντο όταν έρθει σε επαφή με τον αέρα οξειδώνεται, με αποτέλεσμα το γουακαμόλε να μαυρίζει. Μια άμεση λύση είναι να προσθέσετε λεμόνι ή λάιμ στο μείγμα. Όχι μόνο δίνει την όξινη πινελιά που χρειάζεται η συνταγή, αλλά παράλληλα επιβραδύνει τη διαδικασία της οξείδωσης. Ωστόσο, αν θέλετε το μείγμα να συντηρηθεί και για την επόμενη μέρα –κι όχι μόνο για κάποιες ώρες- έχετε ανάγκη από μια πιο δραστική λύση στο ζήτημα.\nΠώς θα αποτρέψετε την οξείδωση;\nΟυσιαστικά ο μόνος τρόπος για να αποτρέψετε την οξείδωση είναι να κλείσετε αεροστεγώς το γουακαμόλε. Κι αυτό μπορεί να επιτευχθεί αν το τυλίξετε προσεκτικά με πλαστική μεμβράνη τροφίμων. Προσοχή: δεν αρκεί να κλείσετε απλώς το μπολ του μείγματος. Για να εμποδίσετε τον αέρα να εισχωρήσει, χρειάζεται να τυλίξετε προσεκτικά και σχολαστικά όλο το μείγμα με την πλαστική μεμβράνη.\nΑν πάλι δεν έχετε μεμβράνη, το ίδιο αποτέλεσμα πετυχαίνεται και με χαρτί ψησίματος (λαδόκολλα). Για να έχετε το επιθυμητό αποτέλεσμα, πρέπει να κόψετε τη μεμβράνη ή τη λαδόκολλα στο σωστό μέγεθος. Αφού την έχετε κόψει καταλλήλως, την πιέζετε καλά ώστε να εφαρμόζει σωστά στην επιφάνεια του γουακαμόλε.\nExtra tip της τελευταίας στιγμής\nΣας έχουμε ένα ακόμη μυστικό που μπορεί να σας… σώσει την τελευταία στιγμή. Έχετε καλέσει φίλους στο σπίτι και έχετε ετοιμάσει ένα μεγάλο μπολ γουακαμόλε κάμποση ώρα πριν αρχίσουν να καταφθάνουν. Την ώρα του σερβιρίσματος βλέπετε ότι πάνω πάνω έχει αρχίσει να μαυρίζει. Μην αγχωθείτε και φυσικά μην το πετάξετε! Αρκεί να πάρετε ένα μικρό κουταλάκι, να σκάψετε την επιφάνεια του μείγματος και να αφαιρέσετε το πάνω στρώμα του μείγματος. Θα δείτε ότι από κάτω το γουακαμόλε σας είναι καταπράσινο και έτοιμο να το απολαύσετε!


Το Τιμημα Που Δεν Ειμαστε Διατεθειμενοι Να Καταβαλουμε Για Τον Ερωτα - Δοκιμια (BKS.0088107)\nΑρχική > Βιβλία > Δοκίμια > ΤΟ ΤΙΜΗΜΑ ΠΟΥ ΔΕΝ ΕΙΜΑΣΤΕ ΔΙΑΤΕΘΕΙΜΕΝΟΙ ΝΑ ΚΑΤΑΒΑΛΟΥΜΕ ΓΙΑ ΤΟΝ ΕΡΩΤΑ\nΤΟ ΤΙΜΗΜΑ ΠΟΥ ΔΕΝ ΕΙΜΑΣΤΕ ΔΙΑΤΕΘΕΙΜΕΝΟΙ ΝΑ ΚΑΤΑΒΑΛΟΥΜΕ ΓΙΑ ΤΟΝ ΕΡΩΤΑ\nADNAN ETEL στην κατηγορία ΔΟΚΙΜΙΑ\nΜετάφραση: ΓΙΑΝΝΑΡΑΣ ΣΠΥΡΟΣ\n« Ο έρωτας γεννιέται μαζί με την αντίληψη της καμπύλης μιας πλάτης, του μήκους ενός φρυδιού, με το σκάσιμο ενός χαμόγελου. ''Συμβαίνει!'' Η παρουσία ενός άλλου πλάσματος κινητοποιεί την προσοχή, τις αισθήσεις. Η φαντασία αναλαμβάνει αυτή την πραγματικότητα κι αρχίζει να χτίζει φαντασιώσεις, όνειρα, σχέδια... Δημιουργεί τη δική της ανάγκη, η οποία σε ορισμένες περιπτώσεις περικλείει ολόκληρη τη ζωή. Γίνεται η φωνή εκείνη μέσα στη νύχτα που σου λέει «σ' αγαπώ», αποσταθεροποιώντας συθέμελα την ύπαρξή σου. Τέλος, εκτείνεται μέχρι τις σφαίρες εκείνες όπου αρχίζεις να διερωτάσαι για ολόκληρο το Σύμπαν εξημερώνει τη σκέψη και τελικά γίνεται εθισμός. Τότε, στις τραγικότερες περιπτώσεις, βυθίζεται στην άβυσσο, εκεί όπου αντηχούν κραυγές οδύνης, εκεί όπου οι εραστές χάνουν κάθε αίσθηση του χώρου και της πραγματικότητας. Σε τέτοιες στιγμές ένας ποιητής θα μπορούσε να ισχυριστεί ότι ο έρωτας αλλάζει τη ροή του χρόνου.\nΑυτή η κατάσταση του ερωτευμένου είναι μια άβολη κατάσταση: είναι ασταθής, ανοιχτή σε όλους τους ανέμους, σχεδόν παράλογη. Εύκολα προκαλεί μια αίσθηση τρόμου, γίνεται εμμονή. »\nΌταν κανείς ερωτεύεται γίνεται παιδί: τεντώνει το λαιμό του κι ακούει ένα τραγούδι που δεν προορίζεται να τραγουδηθεί. Μένει άναυδος. Ωστόσο ολοένα και πληθαίνουν όλοι εκείνοι που δεν θα ρισκάρουν τη ζωή τους για τη στιγμή αυτή. Δεν θα ρισκάρουν ούτε και πολύ λιγότερα, δεν θα κάνουν το παραμικρό. Φοβούνται, αισθάνονται καλύτερα μέσα στη μετριότητά τους. Τους καταλαβαίνουμε : ο έρωτας σε όλες του τις μορφές είναι το σημαντικότερο πράγμα με το οποίο ερχόμαστε ποτέ αντιμέτωποι, αλλά επίσης και το πιο επικίνδυνο, το πιο απρόβλεπτο, το πιο ενοχλητικό. Όμως είναι και ο μοναδικός τρόπος σωτηρίας που γνωρίζουμε».\nΤΟ ΤΙΜΗΜΑ ΠΟΥ ΔΕΝ ΕΙΜΑΣΤΕ ΔΙΑΤΕΘΕΙΜΕΝΟΙ ΝΑ ΚΑΤΑΒΑΛΟΥΜΕ ΓΙΑ ΤΟΝ ΕΡΩΤΑ (BKS.0088107)\nΤΟ ΤΙΜΗΜΑ ΠΟΥ ΔΕΝ ΕΙΜΑΣΤΕ ΔΙΑΤΕΘΕΙΜΕΝΟΙ ΝΑ ΚΑΤΑΒΑΛΟΥΜΕ ΓΙΑ ΤΟΝ ΕΡΩΤΑ BKS.0088107 BKS.0088107 ADNAN ETEL ADNAN ETEL ΔΟΚΙΜΙΑ Κατηγορία: ΔΟΚΙΜΙΑ •ADNAN ETEL στην κατηγορία ΔΟΚΙΜΙΑ ISBN: 978-960-505-219-5 Συγγραφέας: ADNAN ETEL Εκδοτικός οίκος: ΑΓΡΑ Μετάφραση: ΓΙΑΝΝΑΡΑΣ ΣΠΥΡΟΣ Σελίδες: 40 Ημερομηνία Έκδοσης: Μάιος 2016 « Ο έρωτας γεννιέται μαζί με την αντίληψη της καμπύλης μιας πλάτης, του μήκους ενός φρυδιού, με το σκάσιμο ενός χαμόγελου. ''Συμβαίνει!'' Η παρουσία ενός άλλου πλάσματος κινητοποιεί την προσοχή, τις αισθήσεις. Η φαντασία αναλαμβάνει αυτή την πραγματικότητα κι αρχίζει να χτίζει φαντασιώσεις, όνειρα, σχέδια... Δημιουργεί τη δική της ανάγκη, η οποία σε ορισμένες περιπτώσεις περικλείει ολόκληρη τη ζωή. Γίνεται η φωνή εκείνη μέσα στη νύχτα που σου λέει «σ' αγαπώ», αποσταθεροποιώντας συθέμελα την ύπαρξή σου. Τέλος, εκτείνεται μέχρι τις σφαίρες εκείνες όπου αρχίζεις να διερωτάσαι για ολόκληρο το Σύμπαν εξημερώνει τη σκέψη και τελικά γίνεται εθισμός. Τότε, στις τραγικότερες περιπτώσεις, βυθίζεται στην άβυσσο, εκεί όπου αντηχούν κραυγές οδύνης, εκεί όπου οι εραστές χάνουν κάθε αίσθηση του χώρου και της πραγματικότητας. Σε τέτοιες στιγμές ένας ποιητής θα μπορούσε να ισχυριστεί ότι ο έρωτας αλλάζει τη ροή του χρόνου. Αυτή η κατάσταση του ερωτευμένου είναι μια άβολη κατάσταση: είναι ασταθής, ανοιχτή σε όλους τους ανέμους, σχεδόν παράλογη. Εύκολα προκαλεί μια αίσθηση τρόμου, γίνεται εμμονή. » Αυτό συμβαίνει όταν αυξάνουν οι χτύποι της καρδιάς, και κάποιος σβήνει τα φώτα, ξαπλώνει πλάι σε ένα άλλο σώμα και βυθίζεται σε ένα είδος απελπισμένης ευδαιμονίας. Όταν κανείς ερωτεύεται γίνεται παιδί: τεντώνει το λαιμό του κι ακούει ένα τραγούδι που δεν προορίζεται να τραγουδηθεί. Μένει άναυδος. Ωστόσο ολοένα και πληθαίνουν όλοι εκείνοι που δεν θα ρισκάρουν τη ζωή τους για τη στιγμή αυτή. Δεν θα ρισκάρουν ούτε και πολύ λιγότερα, δεν θα κάνουν το παραμικρό. Φοβούνται, αισθάνονται καλύτερα μέσα στη μετριότητά τους. Τους καταλαβαίνουμε : ο έρωτας σε όλες του τις μορφές είναι το σημαντικότερο πράγμα με το οποίο ερχόμαστε ποτέ αντιμέτωποι, αλλά επίσης και το πιο επικίνδυνο, το πιο απρόβλεπτο, το πιο ενοχλητικό. Όμως είναι και ο μοναδικός τρόπος σωτηρίας που γνωρίζουμε». ΤΟ ΤΙΜΗΜΑ ΠΟΥ ΔΕΝ ΕΙΜΑΣΤΕ ΔΙΑΤΕΘΕΙΜΕΝΟΙ ΝΑ ΚΑΤΑΒΑΛΟΥΜΕ ΓΙΑ ΤΟΝ ΕΡΩΤΑ


Η εργασία ως τέχνη - Η Ιστορία των Εργαλείων και οι αρχές λειτουργίας τους | ΜΟΒ εθελοντές - τεχνίτες\nΌλα τα εργαλεία αποτελούν διατάξεις της ύλης που σαν στόχο έχουν να πολλαπλασιάσουν την ικανότητα του χειριστή τους. Έτσι για παράδειγμα ένα σφυρί πολλαπλασιάζει τη δύναμη, μια τανάλια τη λαβή ακριβείας, ένα μαχαίρι την ικανότητα κοπής, ένα αλφάδι την ικανότητα ευθυγράμμισης κλπ.\nΌλα αυτά όμως στην πραγματικότητα είναι εφαρμογές των νόμων της φύσης και γι’ αυτό μόνο ο άνθρωπος μπορεί να είναι κατασκευαστής εργαλείων. Τέτοιοι νόμοι είναι η αρχή διατήρησης της ενέργειας που κάνει ένα βαρύ σφυρί να είναι αποτελεσματικό όταν χτυπά, τα είδη των μοχλών του Αρχιμήδη που επιτρέπουν με μια μικρή εφαρμογή δύναμης να έχουμε μια πολλαπλάσια στην περίπτωση μιας τανάλιας, η ίδια η δομή της ύλης που επιτρέπει σε ένα κομμάτι σίδερο να «βαφτεί» ώστε να είναι σκληρό και να τροχιστεί ώστε να είναι αιχμηρό στην περίπτωση του μαχαιριού, η επιφανειακή τάση σαν ιδιότητα των ρευστών που επιτρέπει την ένδειξη σε ένα αλφάδι και ο κατάλογος συνεχίζεται για εκατοντάδες ακόμη εργαλεία και εφαρμογές.\nΗ κατανόηση του καθενός από τους νόμους της φύσης και η προσπάθεια να τους εφαρμόσουμε, οδηγεί σε ένα είδος ιστορίας γέννησης και εξέλιξης σε καθένα από τα αρχετυπικά εργαλεία. Αρχετυπικά είναι με την έννοια του ότι εκφράζουν ένα νόμο ενώ τα πιο «σύγχρονα» εργαλεία και μηχανές αποτελούνται από ένα σύνολο εργαλείων και νόμων. Για παράδειγμα ένα ηλεκτρικό τρυπάνι χρησιμοποιεί τους νόμους της ροπής, των μοχλών, τους νόμους του ηλεκτρισμού κλπ σε συνδυασμούς. Το εξελικτικό άλμα που απαιτείται για να ανακαλύψουμε τον τροχό, το σφυρί και γενικά τα αρχετυπικά εργαλεία είναι απείρως μεγαλύτερο από το να εφεύρουμε την πιο πολύπλοκη συσκευή.\nΟ Κοχλίας και οι εφαρμογές του\nΟ Κοχλίας, δηλαδή η εφαρμογή του νόμου της σπείρας σε διάφορες εφαρμογές, είναι μια πολύ σημαντική για την ανάπτυξη του πολιτισμού ανακάλυψη. Η ονομασία «κοχλίας» οφείλεται στο σχέδιο, τη μορφή του οργάνου, που μοιάζει με κέλυφος σαλιγκαριού (κοχλίας). Με την ονομασία κοχλίας μεταφέρθηκε και στη λατινική γλώσσα ως coclea-cochlia, ενώ συχνά το απαντάμε και ως «έλιξ» (σπείρα).\nΗ σημαντικότερη ή ίσως η πιο συνηθισμένη εφαρμογή του κοχλία είναι η βίδα. Η αρχή λειτουργίας του κοχλία είναι η μετατροπή της περιστροφικής κίνησης σε ευθύγραμμη, και στηρίζεται στην ύπαρξη του σπειρώματος. Το σπείρωμα λειτουργεί σαν κεκλιμένο επίπεδο γύρω από τον κορμό του κοχλία.\nΘα ήταν άδικο αν αποδίδαμε την ανακάλυψη του κοχλία σε ένα μόνο άνθρωπο, αφού η σπείρα είναι μια συνάρτηση, ένας «τρόπος» της φύσης που βασίζεται σε κάποιους νόμους με τη σειρά του. Ο κυριότεροι είναι αυτός της οικονομίας της ενέργειας που σχετίζεται με τη νόμο της αδράνειας. Ενδεικτικά αναφέρουμε πως αν θα θέλαμε να ανέβουμε ένα βουνό ο πιο «σύντομος» ενεργειακά δρόμος θα ήταν αυτός της σπείρας.\nΈτσι λοιπόν, τη σπείρα, αυτό τον «χορό» της φύσης μπορεί να τον παρατηρήσει κανείς σε πάρα πολλά φαινόμενα. Οι γαλαξίες, τα ηλιακά συστήματα επιλέγουν αυτά τα βήματα, οι κοχλίες σε όλα τα όστρακα μεγαλώνουν με αυτό το ρυθμό, το νερό όταν θέλει να κατέβει με μεγάλη ταχύτητα ακόμη και τα πιο καταστροφικά όντα της φύσης, οι κυκλώνες, σε ατέρμονες περιελίξεις είναι που παρασύρουν και ανυψώνουν τα πάντα.\nΠοιος λοιπόν είναι ο πατέρας του Κοχλία; Ο Αρχιμήδης με την ανακάλυψη του ατέρμονα κοχλία, ο άγνωστος πανεπιστήμονας Αρχύτας ο Ταραντινός («ο τελευταίος των Πυθαγορείων») που ανακάλυψε τη βίδα με τις εφαρμογές της; Οι Αιγύπτιοι ιερείς που μύησαν στην επιστήμη των Μαθηματικών τον Πυθαγόρα, το Θαλή, τον Εύδοξο και τόσους άλλους, ή μήπως ο πιο σύγχρονος μαθηματικός Λεονάρντο της Πίζας (Φιμπονάτσι) με τη γνωστή του μαθηματική ακολουθία που περιγράφει τη σπείρα;\nΕίναι αυταπόδεικτο πως τα αρχετυπικά εργαλεία είναι ιδέες, ενέργειες της φύσης και όχι ανθρώπινες εφευρέσεις. Ποιο είναι όμως το ανθρώπινο κομμάτι; Ποια είναι η συμμετοχή του ανθρώπου ως κατασκευαστή στη Δημιουργία; Είναι η εφαρμογή. Ο επιστήμονας, ο εφευρέτης, ο αρχιτέκτονας, ο καλλιτέχνης μπορεί να εφαρμόσει το νόμο της ζωής και να κατασκευάσει.\nΟι εφαρμογές του κοχλία χωρίζονται σε τρείς γενικές κατηγορίες που είναι οι κοχλίες σύσφιξης (όλα τα είδη της βίδας) και οι κοχλίες μεταφοράς (κυρίως εφαρμογές του ατέρμονα κοχλία του Αρχιμήδη) και οι κοχλίες μετατροπής του άξονα περιστροφής μιας κίνησης.\nΟι κοχλίες σύσφιξης χρησιμεύουν για τη σύνδεση δύο ή περισσότερων στοιχείων. Μπορούν να χρησιμοποιηθούν μόνοι τους ή με τη χρήση πολλών βοηθητικών εξαρτημάτων που βασίζονται στις ίδιες αρχές. Δεν μπορούμε να δώσουμε έναν αριθμό για τα είδη της βίδας που υπάρχουν γιατί ανάλογα με τη χρήση τους διαφοροποιούνται. Όσο αφορά τη χρησιμότητά τους, αρκεί να αναφερθεί για παράδειγμα ότι η άτρακτος ενός μεγάλου αεριωθούμενου αεροσκάφους έχει περίπου 24 εκατομμύρια συνδετικά στοιχεία συνολικού κόστους περίπου 750.000 $\nΟι κοχλίες μεταφοράς χρησιμοποιούνται για την ανύψωση νερού ή διάφορων υλικών στη βιομηχανία. Αφορμή για αυτή την ανακάλυψη του Αρχιμήδη στάθηκε ένα ταξίδι του στην Αίγυπτο μετά από πρόσκληση του Πτολεμαίου του Β΄. Εκεί εμπνεύστηκε τον κοχλία και τον κατασκεύασε στην προσπάθειά του να βοηθήσει τους χωρικούς να αντλήσουν νερό από το Νείλο. Πολύ σύντομα η χρήση του κοχλία απλώθηκε σε όλη την Μεσόγειο, ακόμη και στην Εγγύς Ανατολή και διατηρήθηκε για πολλούς αιώνες χωρίς βελτιώσεις. Σε μερικές περιοχές της Βόρειας Αφρικής εξακολουθεί να χρησιμοποιείται μέχρι σήμερα.\nΤέλος, οι κοχλίες μετατροπής του άξονα περιστροφής έχουν πολλές εφαρμογές στις μηχανές, σε στοιχεία σύνδεσης, στην ωρολογοποιεία κλπ.\n~ Η κατεργασία του δέρματος


Μπάμπουσκα (Ρώσικα) | Page 2 | Retromaniax\nΜου άρεσε να βλέπω τις μπάμπουσκες στολισμένες σε σπίτια όταν πηγαίναμε επίσκεψη. Είχαμε κι εμείς στο σπίτι και μου έκανε εντύπωση ότι η μια κούκλα έμπαινε μέσα στην άλλη.\nΤα θυμάστε?Είχα παλιά...Δεν ήταν τόσο παιχνίδι,όσο διακοσμητικό για γραφείο!Βάζω 2 photos που βρήκα στο internetΈχω ακούσει ότι συμβολίζουν την εξέλιξη του ανθρώπου από τη γέννησή του μέχρι να μεγαλώσει!\nΑυτήν είχαμε στο σπίτι μας. Μάλιστα εγώ είχα φαγωθεί να πάρουμε, όταν στο νηπιαγωγείο ένα παιδί είχε φέρει μια τέτοια. Είχα κυριολεκτικά εντυπωσιαστεί...\nΗ γιαγιά μου είχε τέσσερις διαφορετικές όταν ήμουν μικρή. Δεν με άφηνε να τις πειράζω γιατί ήταν "στολίδια" και λίγα χρόνια μετά τις πέταξε για να μην πιάνουν χώρο. Τί να πείς... Τώρα έχει η μαμά μου μια μπαμπουσκοοικογένεια στολισμένη. Δεν είναι δύσκολο να τις βρείς, έχουν στη λαϊκή.\nΕίχα διαβάσει ένα παραμύθι σχετικά με τη δημιουργία τους. Ήταν ένας ξυλουργός που ήθελε να έχει παρέα γι' αυτό δημιούργησε μια κούκλα. Κάποτε η κούκλα του είπε ότι ένιωθε πολύ μόνη και ήθελε ένα παιδί. Τη ρώτησε αν ήθελε αγόρι ή κορίτσι αν και θα 'πρεπε να πονέσει για να το αποκτήσει και ζήτησε κορίτσι. Έκοψε λοιπόν την κούκλα στη μέση κι έφτιαξε άλλη μία μικρότερη κούκλα και την έβαλε μέσα της. Τότε εκείνη του είπε πως την έκανε πολύ ευτυχισμένη. Με τον καιρό άρχισε και η μικρή κούκλα να ζητά παιδί. Ζήτησε κι αυτή κορίτσι. Και η ιστορία επαναλαμβάνεται και με την τρίτη καί την τέταρτη κούκλα. Όταν και η μικρότερη κουκλίτσα ζήτησε ένα παιδί ο ξυλουργός ήταν πιά αγανακτησμένος. Σκόπευε ν' αρνηθεί ένα ακόμα κορίτσι, μα αυτή του ζήτησε απλώς ένα μωρό, δεν την ένοιαζε το φύλλο. Κι έτσι ο ξυλουργός της έφτιαξε ένα αγοράκι τόσο μικρό όσο μια δαχτυλίθρα. Κι έζησε αυτός καλά και αυτοί καλύτερα.\nΈχω κι εγώ μία, πάντα μου άρεσαν πολύ οι μπάμπουσκες. Crimson Moonlight, μιας και απαντάω σ'αυτό το θέμα, θα σε καλωσορίσω κιόλας από εδώ και να σου πω επίσης ότι μου άρεσε και με τράβηξε πολύ το blog σου, πολύ ατμοσφαιρικό, μυστηριώδες και ονειρικό Ωραίο και το παραμυθάκι για τις μπάμπουσκες, δεν το ήξερα αυτό. Γενικά όπως κι εσύ λατρεύω τα παραμύθια κι ασχολούμαι πολύ με αυτά.\nΣ' ευχαριστώ perlastar για τα όμορφά σου λόγια! Χαίρομαι πολύ που σου άρεσε το ιστολόγιο! :flower:\nΓια τις μπάμπουσκες λέγονται διάφορες ιστορίες (μερικές αρκετά τρομαχτικές) στις χώρες της Πρώην Σοβιετικής Ένωσης. Άν έχεις κάποιον γνωστό από εκεί όλο και κάτι θα σου πεί. Πέρα από αυτό το παραμύθι έχω επίσης ακούσει ότι τις χρησιμοποιούσαν ώς μία "φωτογραφία" της γενιάς (από ένα παιδάκι από την Γεωργία στο δημοτικό) και από μια φίλη μου Ουκρανή ότι λένε πως τις έφτιαξε μία γυναίκα ώς αντικατάσταση για κάθε μωρο της που πέθαινε. Δεν τις έχουν για παιχνίδια εκεί, μόνο για διακόσμιση.


Ο Λέστερ είναι υπάλληλος ενός τσίρκου και πατέρας της 16χρονης Σύλβια (Έλεν Πέϊτζ) και της 15χρονης Τζένι (Χέϊλι Μακφαρλαντ), ο οποίος πρέπει να εργαστεί με την γυναίκα του σε πανηγύρια σε διάφορες πόλεις της πολιτείας. Έτσι αποφασίζει το καλοκαίρι του 1965, να αφήσει τις κόρες του υπό την φροντίδα της Γερτρούδης Μπανιζέφσκι (Καθρίν Κίνερ) για λίγο καιρό με αντάλλαγμα 20 $ την εβδομάδα. Η Γερτρούδη είναι μία γυναίκα φαινομενικά θρησκόληπτη, αρκετά νευρική, με έξι συνολικά παιδιά που περνά δύσκολες οικονομικές στιγμές. Όποτε η επιταγή που περίμενε από τον Λέστερ καθυστερούσε, συμπεριφερόταν βίαια στα κορίτσια χτυπώντας τα δυνατά με μία δερμάτινη ζώνη. Η μεγάλη της κόρη, Πόλα (Άρι Γκρέινορ) σε νεαρή ηλικία μένει έγκυος και το εκμυστηρεύεται στην Σύλβια, διευκρινίζοντάς της πως δεν πρέπει να μάθει κανείς τίποτα γι’ αυτό. Ένα βράδυ σε έναν καβγά της Πόλα με το αγόρι της, Μπράντλεϊ, η Σύλβια τους άκουσε τυχαία και προκειμένου να σώσει την Πόλα από την επιθετική του συμπεριφορά, του είπε ότι είναι έγκυος και να την αφήσει ήσυχη. Αυτό δεν άρεσε καθόλου στην Πόλα και όταν γύρισε στο σπίτι είπε στην μητέρα της πως η Σύλβια διαδίδει άσχημες φήμες για την ίδια. Όταν τα άκουσε η Γερτρούδη θεώρησε πως έπρεπε να κάνει την Σύλβια με κάποιο τρόπο να ζητήσει συγγνώμη αλλά και να την τιμωρήσει. Έτσι ξεκινά να την βασανίζει με τσιγάρα σβήνοντάς τα επάνω της. Η Σύλβια και η Τζένι μετά από όλα αυτά προσπάθησαν να τηλεφωνήσουν στους γονείς τους για να τους ενημερώσουν για την άσχημη κατάσταση που επικρατούσε χωρίς όμως να τα καταφέρουν με αποτέλεσμα να το μάθει η Γερτρούδη και να ξεσπάσει για άλλη μια φορά πάνω στην Σύλβια. Μόνο που αυτή η φορά ήταν και η αρχή του τέλους της Σύλβια. Η Γερτρούδη αφού χάραξε με γυαλιά την Σύλβια την έσπρωξε από τα σκαλιά που οδηγούσαν στο υπόγειο του σπιτιού της. Εκεί την έδεσε και την παράτησε μόνη της ενώ επέτρεπε στα παιδιά της αλλά και στα παιδιά των γειτόνων της να την χτυπούν ,να την κλωτσάνε και να της χαράζουν το κορμί.\nΑναφορά σε αληθινές μαρτυρίες\nΣτις 26 Οκτωβρίου του 1965, κάποιος τηλεφώνησε στην αστυνομία της πολιτείας της Ιντιάνας, που έλεγε πως ένα νεαρό κορίτσι είχε πεθάνει. Το τηλεφώνημα έγινε από έναν τηλεφωνικό θάλαμο σε ένα βενζινάδικο κάπου έξω από την πόλη. Ο άγνωστος που τηλεφώνησε ήταν ένας έφηβος, ο οποίος ακούγονταν αρκετά νευρικός, και καθοδήγησε την αστυνομία στην διεύθυνση όπου θα ανακάλυπτε το νεκρό κορίτσι. Όταν η αστυνομία έφτασε στην διεύθυνση που τους είχε δώσει ο άγνωστος νεαρός, βρήκε το κακοποιημένο σώμα της 16χρονης Σύλβια Μαρί Λίκενς.\nΉταν γεμάτη μελανιές, είχε πάνω της περισσότερες από 100 μικρές πληγές οι οποίες δημιουργήθηκαν από τσιγάρα, σε κάποια σημεία της έλειπαν κομμάτια από το δέρμα της και πάνω στο στομάχι της είχε χαραγμένη την πρόταση “Είμαι πόρνη και είμαι περήφανη γι’ αυτό ”.\nΗ υπόθεση γι’ αυτό το φρικτό έγκλημα αφήνεται στα χέρια της δικαιοσύνης η οποία έκρινε και απέδωσε στους ενόχους τις ανάλογες ποινές.\nΗ ταινία είναι ιδανική για όσους επιζητούν την ανατριχιαστική "ταυτοποίηση" στην δραματική ιστορία ενός απίθανου πραγματικού γεγονότος, μια ιστορία που συνοψίζεται στη φράση "Ο ΧΡΙΣΤΟΣ ΞΑΝΑΣΤΑΥΡΩΝΕΤΑΙ". Βεβαίως ο Γολγοθάς, τα πάθη και η σταύρωση τελικώς δεν έφεραν την Άνάσταση αλλά αντίθετα την οργή μας για την σιωπηλή πλειοψηφία που κρατά τις τύχες της μικροαστικής τοπικής κοινωνίας στα χέρια της. Εξαιρετικές ερμηνείες σε ένα δράμα, που αγγίζει κάθε καρδιά και φτάνει στα όρια της ανθρώπινης αξιοπρέπειας και λογικής.\nΕνώ για κάποιους άλλους…\nΜια ταινία που ενώ δεν θα σε κρατήσει σε συνεχή εγρήγορση, ποτέ δεν θα χτυπήσει δημιουργικό κέντρο. Ο άπειρος σκηνοθέτης Tommy O’Haver δεν ξεκαθαρίσει το τι πραγματικά θέλει να μας πει και δεν έχει καν τον τρόπο για να το πράξει. Τελικά μας δίνει μια σοφτ εκδοχή της παράνοιας και αφήνει πολλές λεπτομέρειες αναπάντητες, κρίσιμες όμως για την νοημοσύνης μας. Το φιλμ θα ενδιαφέρει πολύ κόσμο, ίσως αποκτήσει και καλτ υπόσταση, αλλά αυτό θα είναι αποτέλεσμα του αυτόνομου ενδιαφέροντος της αληθινής ιστορίας, με μία μεγάλη δόση βοήθειας από τις καλές ερμηνείες του καστ. Αν πάλι σας ακολουθήσει το μπέρδεμα που ακολούθησε και εμένα κατά την έξοδο, τότε απλά σαν θεατές συγκρατήστε το ότι δεν αρκεί να είσαι άνθρωπος, για να είσαι ανθρώπινος...\nΗ ταινία αποζημιώνει τον θεατή και δεν του δημιουργεί τον παραμικρό ενδοιασμό για την επιλογή του. Η δραματικότητα των σκηνών σε συνδυασμό με το ότι η ιστορία βασίζεται σε αληθινά γεγονότα καθηλώνει και διατηρεί το ενδιαφέρον καθ’ όλη τη διάρκεια της ταινίας.\nΚάθε θεατής μπορεί εύκολα να μπει στη θέση των ηθοποιών , κυρίως της πρωταγωνίστριας , λόγω των εξαιρετικών ερμηνειών που αγγίζουν κάθε καρδιά και ίσως ξυπνούν γεγονότα και μνήμες που ορισμένοι από αυτούς έχουν προξενήσει η έχουν παθητικά βιώσει και τα έχουν κρύψει βαθιά μέσα τους με σκοπό να ξεχάσουν.\nΗ κακοποίηση οποιουδήποτε ανθρώπου πόσο μάλλον ενός μικρού κοριτσιού δεν μπορεί παρά μόνο να μας συγκινήσει να μας αφυπνίσει και να μας καθηλώσει.\nΑναρτήθηκε από georgia pro στις 4:55 π.μ.


Νεαπόλεως Βαρνάβας: ''Φοβούνται την Ανάσταση κάποιοι'' (ΦΩΤΟ)\nYou are here: Home / romfea / Νεαπόλεως Βαρνάβας: ''Φοβούνται την Ανάσταση κάποιοι'' (ΦΩΤΟ)\n17/05/2020 - 14:08 | Δημοσιεύτηκε από: romfea Tagged With: ΡΟΗ\nΟι πιστοί της Ελλαδικής Ορθόδοξης Εκκλησίας βίωσαν σήμερα, Κυριακή 17 Μαΐου 2020, τη χαρά της Ανάστασης, την οποία στερήθηκαν, την προηγούμενη περίοδο, λόγω της επιβολής των υπέρμετρα αυστηρών περιοριστικών μέτρων.\nΟ Σεβασμιώτατος Μητροπολίτης Νεαπόλεως και Σταυρουπόλεως κ. Βαρνάβας ιερούργησε στον Πανηγυρίζοντα Ιερό Ναό της Αγίας Φωτεινής της Σαμαρείτιδας στον Εύοσμο, στον οποίο από πολύ νωρίς προσήλθαν οι πιστοί.\nΟι πατέρες του Ιερού Ναού και οι επίτροποι είχαν μεριμνήσει και είχαν ρυθμίσει με τρόπο υποδειγματικό την υποδοχή των πιστών και τη συμμετοχή τους στη Θεία Λατρεία.\nΟ Σεβασμιώτατος κ.Βαρνάβας, στο κήρυγμά του, επικεντρώθηκε στη σκηνή της συνάντησης του Κυρίου με τη Σαμαρείτιδα και μετέφερε στο εκκλησίασμα τα βασικά σημεία του διαλόγου: ο Χριστός αποκαλύπτει στη γυναίκα τους όρους λατρείας του Θεού τής λέει ότι είναι απαραίτητο η σχέση με τον προσωπικό Θεό να οικοδομείται «εν πνεύματι» και «αληθεία».\nΔυστυχώς, στις μέρες μας, τόνισε ο Σεβασμιώτατος, τα ιδεολογικά ρεύματα και τα επικρατούντα πολιτικά σχήματα αρνούνται το «εν πνεύματι», γιατί φοβούνται το «εν αληθεία».\nΝα μείνουμε στην ενότητα του Πνεύματος, προέτρεψε ο Ποιμενάρχης της Δυτικής Θεσσαλονίκης επισημαίνοντας ότι πίσω από τις ιδεολογικές αγκυλώσεις τινών υποκρύπτονται σκοποί δόλιοι: η διάσπαση της ενότητας του λαού του Θεού, η παραποίηση του μηνύματος της Ανάστασης.\nΦοβούνται την Ανάσταση κάποιοι, γιατί μόνον η Ανάσταση έχει τη δύναμη να μεταμορφώνει τον άνθρωπο, όπως έγινε με τη Σαμαρείτιδα.\nΦοβούνται την Ανάσταση, για τούτο προσπαθούν με την καλλιέργεια του φόβου να χειραγωγήσουν τους ανθρώπους.\nΕμείς αντλούμε θάρρος από την Ανάσταση του Χριστού, στηρίζουμε την ελπίδα μας στην Ανάσταση του Χριστού. Και τώρα και στους αιώνες Χριστός ανέστη, αδελφοί μου!».


Η πανδημία ως «επιταχυντής της Ιστορίας»... - Kavos News Ειδήσεις και απόψεις...\nΗ πανδημία ως «επιταχυντής της Ιστορίας»…\nΜια πανοραμική άποψη των παγκόσμιων τάσεων και ανταγωνισμών από τον επικεφαλής της Εξωτερικής Πολιτικής της ΕΕ\n«Οι αναλυτές έχουν μιλήσει εδώ και πολύ καιρό για το τέλος ενός συστήματος υπό την ηγεσία της Αμερικής και την άφιξη ενός ασιατικού αιώνα. Αυτό συμβαίνει τώρα μπροστά στα μάτια μας. Εάν ο 21ος αιώνας αποδειχθεί ασιατικός, όπως ο 20ός ήταν αμερικανικός, η πανδημία μπορεί να μείνει στην Ιστορία ως το σημείο καμπής αυτής της διαδικασίας».\nΑυτά τόνισε μεταξύ άλλων ο επικεφαλής της Εξωτερικής Πολιτικής της ΕΕ, Ζοζέπ Μπορέλ, μιλώντας πρόσφατα (25/5) σε Γερμανούς πρέσβεις και διπλωμάτες ενόψει και της ανάληψης της προεδρίας της ΕΕ από τη Γερμανία το δεύτερο εξάμηνο του 2020.\nΌσο οξύνεται ο ανταγωνισμός ΗΠΑ – Κίνας για την πρωτοκαθεδρία στο παγκόσμιο ιμπεριαλιστικό σύστημα, τόσο αυξάνεται και η πίεση για την ΕΕ να βρει τη «θέση» της στους νέους συσχετισμούς που διαμορφώνονται. Μεγάλοι χαμένοι θα είναι σε κάθε περίπτωση οι λαοί, που πληρώνουν και θα πληρώσουν με ιδρώτα και αίμα για τον ανταγωνισμό των μεγάλων επιχειρηματικών ομίλων, ο οποίος εξαπλώνεται σε όλο το χάρτη.\nΕπιταχυντής των παγκόσμιων τάσεων\nΟ Ζ. Μπορέλ σε αυτήν τη συγκυρία ανέδειξε τις γεωπολιτικές προεκτάσεις της πανδημίας, η οποία όξυνε και επιτάχυνε την κρίση και την αντιπαλότητα συμφερόντων μεταξύ των διαφόρων ιμπεριαλιστικών κέντρων, κυρίως μεταξύ ΗΠΑ και Κίνας.\nΑναφέρθηκε στο «πόσο δραματικά αλλάζει ο κόσμος μας. Ίσως ο καλύτερος τρόπος είναι να δούμε τον COVID-19 ως τον μεγάλο επιταχυντή της Ιστορίας. Ενισχύει τις τάσεις που υπήρχαν ήδη στο παρελθόν».\nΩς μια από τις μεγαλύτερες «προκλήσεις» και τάσεις του σημερινού κόσμου, η ΕΕ εκτιμά πως «ζούμε σε έναν κόσμο χωρίς ξεκάθαρη ηγεσία, όπου η Ασία θα είναι όλο και πιο σημαντική – από οικονομική, στρατιωτική και τεχνολογική άποψη (…) Αυτή είναι η πρώτη μεγάλη κρίση εδώ και δεκαετίες, όπου οι ΗΠΑ δεν ηγούνται της διεθνούς αντίδρασης», ενώ παράλληλα «όπου κι αν κοιτάξουμε, βλέπουμε αυξανόμενες αντιπαλότητες, ειδικά μεταξύ ΗΠΑ και Κίνας».\nΑυτή η δυσκολία συμβιβασμού αντικρουόμενων συμφερόντων αποτυπώνεται και στους διάφορους ιμπεριαλιστικούς οργανισμούς: Στο Συμβούλιο Ασφαλείας των Ηνωμένων Εθνών, στο G20, στον Παγκόσμιο Οργανισμό Υγείας, στον Παγκόσμιο Οργανισμό Εμπορίου, ακόμη και μέσα στο ΝΑΤΟ, μέσα στην ΕΕ.\nΩς προς τις επιπτώσεις της πανδημίας στην ΕΕ ο Ζ. Μπορέλ επισήμανε ότι πυροδότησε «μια πολύ μεγαλύτερη, μια υπαρξιακή κρίση», που θέτει σε κίνδυνο την «εύθραυστη Ενωση»: «Η πανδημία έχει ασύμμετρα αποτελέσματα σε ολόκληρη την Ευρωζώνη. Η δημοσιονομική ικανότητα των κρατών ποικίλλει σημαντικά. Είναι μια συμμετρική κρίση στην προέλευσή της, αλλά πολύ ασύμμετρη στις συνέπειές της», είπε χαρακτηριστικά.\nΠαράλληλα, σημείωσε και άλλες «προκλήσεις» που πυροδοτούν παγκόσμιες συγκρούσεις και περιπλέκουν τις αντιθέσεις: «Ο κόσμος γίνεται πιο ψηφιακός, αλλά και πιο κρατικός. Τα βασικά ερωτήματα θα είναι: Ποιος θα ελέγχει τα ψηφιακά δίκτυα; Ποιος θα θέσει τους κανόνες και τα πρότυπα;», αναρωτήθηκε, περιγράφοντας σαφώς την κόντρα για την ανάπτυξη των δικτύων 5ης γενιάς, που προκαλούν εντάσεις ανάμεσα σε ΗΠΑ – ΕΕ και Κίνα για το ποιος θα αναλάβει την κατασκευή τους. Ο ίδιος πάντως ομολόγησε ότι «ο κόσμος κινδυνεύει να γίνει λιγότερο ελεύθερος, με λιγότερη ευημερία, πιο άνισος, πιο κατακερματισμένος».\nΗ άνοδος της Κίνας δεν μπορεί να αγνοηθεί\n«Η πίεση για επιλογή πλευράς αυξάνεται», σημείωσε στη συνέχεια ο επικεφαλής της Εξωτερικής Πολιτικής της ΕΕ, προτρέποντας – θέση που συμμερίζονται άλλωστε η Γαλλία, η Γερμανία κ.ά. – «να ακολουθούμε τα δικά μας συμφέροντα και αξίες και να αποφεύγουμε να γινόμαστε εργαλείο του ενός ή του άλλου», επενδύοντας – οικονομικά, πολιτικά, στρατιωτικά – σε μια «φιλόδοξη Ευρώπη».\nΟ γεωπολιτικός «σεισμός» που προκαλεί η άνοδος της Κίνας και της Ασίας γενικότερα, προμηνύοντας ενδεχομένως ιστορικές αλλαγές στην ιμπεριαλιστική πυραμίδα, αντικατοπτρίζεται ξεκάθαρα στη στάση που επιχειρεί να τηρήσει η ΕΕ.\nΓίνεται σαφές πως παρά τους παραδοσιακούς ευρωατλαντικούς δεσμούς, την αδιαμφισβήτητη εδώ και πολλές δεκαετίες συμμαχία με τις ΗΠΑ, παρά το γεγονός ότι τα περισσότερα μέλη της ΕΕ είναι και μέλη του ΝΑΤΟ, η δυναμική της Κίνας δεν μπορεί να αγνοηθεί. Πολύ περισσότερο που οι ΗΠΑ εφαρμόζουν μια πιο επιθετική τακτική και απέναντι σε ανταγωνιστές τους στην Ευρώπη, κυρίως απέναντι στη Γερμανία, θέλοντας να ανανεώσουν τους παλιούς συμβιβασμούς με όρους πιο συμφέροντες για τις ίδιες στη νέα κατάσταση.\n«Η Κίνα γίνεται πιο ισχυρή και αποφασιστική. Η άνοδός της είναι εντυπωσιακή, προκαλεί σεβασμό, αλλά και πολλά ερωτήματα και φόβους», υπογράμμισε ως προς αυτό ο Μπορέλ.\nΟι σχέσεις της ΕΕ με την Κίνα, συνέχισε, «πρέπει να βασίζονται στην εμπιστοσύνη, στη διαφάνεια και την αμοιβαιότητα, κάτι που δεν συμβαίνει πάντα σήμερα». Τόνισε δε πως αν η ΕΕ θέλει να έχει κάποιες πιθανότητες να «σταθεί» στον παγκόσμιο ανταγωνισμό «πρέπει να αντιμετωπίσουμε την Κίνα με συλλογική πειθαρχία» και με «πιο ισχυρή στρατηγική».\nΠλευρά αυτής της στρατηγικής, είπε, είναι η ενίσχυση της συνεργασίας της ΕΕ με άλλα ασιατικά κράτη – Ινδία, Ιαπωνία, Νότια Κορέα κ.λπ. – που έχουν συμφέρον να αναχαιτιστεί και να ελεγχθεί η επιθετικότητα της Κίνας. Μια από τις προτεραιότητες που θέτει η επερχόμενη γερμανική προεδρία είναι να διαμορφωθεί κοινή στρατηγική απέναντι στην Κίνα, αλλά και η υπογραφή εμπορικής συμφωνίας ΕΕ – Κίνας. Προς αυτήν την κατεύθυνση, το φθινόπωρο έχει προγραμματιστεί στη Λειψία η Διάσκεψη Κορυφής ΕΕ – Κίνας.\nΠάντως, ο Μπορέλ αναφέρθηκε και στις μεγάλες δυσκολίες που υπάρχουν για κοινή στάση και συμβιβασμούς εντός της ΕΕ, εξαιτίας της ανισόμετρης ανάπτυξης μεταξύ των κρατών – μελών, των διαφορετικών συμφερόντων σε πολλά θέματα κ.λπ.\n……………………Δυτικά Βαλκάνια, Λιβύη, Αφρική\nΣύμφωνα με τον επικεφαλής της Εξωτερικής Πολιτικής της ΕΕ, όλες αυτές οι παγκόσμιες τάσεις είναι ιδιαίτερα εμφανείς και πυροδοτούν εξελίξεις «στην άμεση γειτονιά μας». Αρχικά, στα Δυτικά Βαλκάνια, «όπου πρέπει να διατηρήσουμε τη δέσμευσή μας να φέρουμε την περιοχή στην ΕΕ». Επιπλέον, «ο χειρισμός των σχέσεων με την Τουρκία, με όλη την περιπλοκότητά τους, θα είναι μεγάλη προτεραιότητα τους επόμενους μήνες».\nΗ Λιβύη «είναι το τεστ της αξιοπιστίας της ΕΕ, ακριβώς στο κατώφλι μας», υπογράμμισε ο Ζ. Μπορέλ, λέγοντας πως η στάση της Γερμανίας στο πλαίσιο της Διάσκεψης του Βερολίνου για τη Λιβύη αποτελεί μοντέλο για το πώς μπορεί και πρέπει να οικοδομηθεί η ευρωπαϊκή εξωτερική πολιτική.\nΕίπε πως η ΕΕ θα συνεχίσει να εργάζεται για την κατάπαυση του πυρός και κάλεσε όλα τα κράτη – μέλη να επενδύσουν στην προσπάθεια επιβολής του εμπάργκο όπλων του ΟΗΕ μέσω της επιχείρησης «Ειρήνη», που στην πραγματικότητα αποτελεί έμμεση εμπλοκή στην ιμπεριαλιστική σύγκρουση στη Λιβύη.\nΦυσικά αναφέρθηκε και στη στρατηγικής σημασίας για την ΕΕ περιοχή της Αφρικής και ιδιαίτερα στην υποσαχάρια ζώνη του Σαχέλ, όπου γαλλογερμανικές στρατιωτικές δυνάμεις εντείνουν την παρουσία τους «καταπολεμώντας την τρομοκρατία» και τις «συνέπειες της κλιματικής αλλαγής και της πανδημίας»…\n…………………..Επιλεκτική συνεργασία με τη Ρωσία\nΤέλος, από το «κάδρο» δεν θα μπορούσε να λείπουν η Ρωσία και η γνωστή συζήτηση που υπάρχει στην ΕΕ για να βρεθεί «σωστή ισορροπία» στις μεταξύ τους σχέσεις. Έτσι, από τη μία, «στα ανατολικά πρέπει να στηρίξουμε την Ουκρανία και να ενισχύσουμε τους δεσμούς με όλους τους ανατολικούς εταίρους» και, από την άλλη, «χρειαζόμαστε επίσης μια ειλικρινή συζήτηση για το πώς να χειριστούμε μια Ρωσία που αμφισβητεί σημαντικά κοινά ευρωπαϊκά συμφέροντα ασφάλειας».\nΓια τον επικεφαλής της Εξωτερικής Πολιτικής της ΕΕ, όπως και για τη Γερμανία, τη Γαλλία κ.ά., χρειάζεται μια «επιλεκτική συνεργασία με τη Ρωσία για τα θέματα που μας ενδιαφέρουν. Αυτό δεν έρχεται σε αντίφαση με το να είμαστε ταυτόχρονα και στιβαροί».\nΩς παράδειγμα ο Μπορέλ ανέφερε την Ενέργεια, καθώς η Ρωσία είναι από τους σημαντικότερους προμηθευτές φυσικού αερίου της ΕΕ, λέγοντας πως «υπάρχει αμοιβαία εξάρτηση – εμείς χρειάζεται να αγοράζουμε φυσικό αέριο, αλλά κι αυτοί έχουν ανάγκη να πουλάνε. Ας επενδύσουμε, λοιπόν, στην καλύτερη κατανόηση μεταξύ μας και πώς μπορούμε να οικοδομήσουμε εμπιστοσύνη για να προχωρήσουμε μαζί», κατέληξε.\nPrevious PostΕξοργιστική φιέστα Ερντογάν – Διάβασαν το Κοράνι μέσα στην Αγιά Σοφιά\nNext PostΚαταραμένη Κανονικότητα (Της Λιάνας ΚΑΝΕΛΛΗ)


Σάββατο, 03 Οκτωβρίου 2020 17:41\n«Η κυβέρνηση ανακοίνωσε μια σειρά από μέτρα, που όμως είναι μέτρα ανακούφισης και σε καμία περίπτωση δεν αρκούν. Και ήδη καθυστερούν παρά πολύ στην υλοποίησή τους. Μέχρι σήμερα δεν έχουν στηριχθεί οι πολίτες της Κεφαλονιάς που έχουν υποστεί καταστροφές» ανέφερε. Όπως συμπλήρωσε, σκοπός της επίσκεψής της είναι να μην ξεχαστούν τα προβλήματα καθώς, όπως είπε, «η Κεφαλονιά χρειάζεται ένα αναπτυξιακό σχέδιο που θα λαμβάνει υπόψη του τις ιδιαιτερότητες της νησιωτικότητας, τις ζημιές που έχει υποστεί το νησί από τους σεισμούς κι αντιμετωπίζει ακόμα και σήμερα προβλήματα, τις ζημιές που έχει υποστεί στον τουρισμό από τον κορωνοïό, τα υγειονομικά προβλήματα που αντιμετωπίζει. Χρειάζεται, λοιπόν, να δεσμευθούν κονδύλια από το πρόγραμμα δημοσίων επενδύσεων, από το ΕΣΠΑ, αλλά και από το ευρωπαϊκό ταμείο αλληλεγγύης» υπογράμμισε.\nΖήτησε δε να δεσμευτούν στη Βουλή οι αρμόδιοι υπουργοί για το χρονοδιάγραμμα αποκατάστασης των υποδομών στην Κεφαλονιά.\nΑναφέρθηκε ειδικότερα στις υγειονομικές υποδομές του ΕΣΥ στο νησί, λέγοντας ότι «συνιστά πρόκληση μέσα στην πανδημία να μη μπορεί να λειτουργήσει η μονάδα εντατικής θεραπείας στο νοσοκομείο του Αργοστολίου, που δημιουργήθηκε και εξοπλίστηκε από ιδιωτική δωρεά. Και πραγματικά είναι πρόκληση να εγκαταλείπεται συνολικά το ΕΣΥ στην τύχη του από την κυβέρνηση, να αντιμετωπίσει μόνο του τον κορωνοϊό χωρίς μέσα, χωρίς προσλήψεις μόνιμου προσωπικού» είπε.\nΗ κ. Γεννηματά ρωτήθηκε και για τον διορισμό της Ελένης Ζαρούλια στη Βουλή, τον οποίο σχολίασε ως απαράδεκτο γεγονός. «Θεωρώ πραγματικά απαράδεκτο λίγες μόλις μέρες πριν από την απόφαση για την τόσο μεγάλη μάλιστα καθυστέρηση της δίκης της Χρυσής Αυγής, η Βουλή να φέρνει ξανά στη Βουλή τη Χρυσή Αυγή, που ο ελληνικός λαός της έδειξε την έξοδο. Ο ελληνικός λαός άφησε τη Χρυσή Αυγή εκτός Βουλής και η ΝΔ την ξαναφέρνει. Δεν έχει σημασία που ακυρώθηκε η απόφαση, σημασία έχει ότι σκέφτηκαν εξαρχής να το πράξουν. Είναι πραγματικά καταδικαστέο» τόνισε η πρόεδρος του ΚΙΝΑΛ.\nΥΠΟΘΕΣΗ ΧΡΥΣΗΣ ΑΥΓΗΣ ΚΙΝΗΜΑ ΑΛΛΑΓΗΣ ΧΡΥΣΗ ΑΥΓΗ